title: Εκτελεστικός κανονισμός (ΕΕ) αριθ. 1174/2012 της Επιτροπής, της 5ης Δεκεμβρίου 2012 , για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Abbacchio Romano (ΠΓΕ)]

text:
               11.12.2012

               EL

               Επίσημη Εφημερίδα της Ευρωπαϊκής Ένωσης

               L 337/15

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1174/2012 ΤΗΣ ΕΠΙΤΡΟΠΉΣ
   της 5ης Δεκεμβρίου 2012
   για την έγκριση ήσσονος σημασίας τροποποίησης των προδιαγραφών ονομασίας καταχωρισμένης στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Abbacchio Romano (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 9 παράγραφος 1 πρώτο εδάφιο του κανονισμού (ΕΚ) αριθ. 510/2006, η Επιτροπή εξέτασε την αίτηση της Ιταλίας για την έγκριση τροποποίησης των προδιαγραφών της προστατευόμενης γεωγραφικής ένδειξης «Abbacchio Romano», η οποία καταχωρίσθηκε δυνάμει του κανονισμού (ΕΚ) αριθ. 507/2009 της Επιτροπής (2).

               (2)

               Η αίτηση έχει στόχο την τροποποίηση των προδιαγραφών με τροποποίηση της διορίας για την τοποθέτηση του σήματος ταυτοποίησης των αρνιών.

               (3)

               Η Επιτροπή εξέτασε τη σχετική τροποποίηση και κατέληξε στο συμπέρασμα ότι είναι αιτιολογημένη. Δεδομένου ότι η τροποποίηση είναι ήσσονος σημασίας, κατά την έννοια του άρθρου 9 του κανονισμού (ΕΚ) αριθ. 510/2006, η Επιτροπή μπορεί να την εγκρίνει, χωρίς να ανατρέξει στη διαδικασία των άρθρων 5, 6 και 7 του εν λόγω κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι προδιαγραφές της προστατευόμενης γεωγραφικής ένδειξης «Abbacchio Romano» τροποποιούνται σύμφωνα με το παράρτημα I του παρόντος κανονισμού.
   Άρθρο 2
   Το ενιαίο έγγραφο, που περιλαμβάνει τα κύρια στοιχεία των προδιαγραφών, παρατίθεται στο παράρτημα II του παρόντος κανονισμού.
   Άρθρο 3
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Δεκεμβρίου 2012.

            Για την Επιτροπή, εξ ονόματος του Προέδρου,
         Dacian CIOLOȘ

            Μέλος της Επιτροπής

      (1)  ΕΕ L 93 της 31.3.2006, σ. 12.

      (2)  ΕΕ L 151 της 16.6.2009, σ. 27.

      ΠΑΡΑΡΤΗΜΑ I
      Εγκρίνεται η ακόλουθη τροποποίηση των προδιαγραφών της προστατευόμενης γεωγραφικής ένδειξης «Abbacchio Romano»:
      Η τροποποίηση αφορά την παράταση της διορίας για την τοποθέτηση του σήματος ταυτοποίησης του προϊόντος «Abbacchio Romano» ΠΓΕ στο αρνί. Η εν λόγω διορία αυξάνεται από 10 ημέρες σε 20 ημέρες το μέγιστο μετά τη γέννηση του αρνιού.

      ΠΑΡΑΡΤΗΜΑ II

         ΑΙΤΗΣΗ ΤΡΟΠΟΠΟΙΗΣΗΣ

      Κανονισμός (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

         Αίτηση τροποποίησης κατά την έννοια του άρθρου 9

         «ABBACCHIO ROMANO»

      Αριθ. ΕΚ: IT-PGI-0105-0972-23.2.2012

         ΠΓΕ ( Χ ) ΠΟΠ ( )

      1.   Κεφάλαιο των προδιαγραφών προϊόντος που αφορά η τροποποίηση

                  —

                  

                  Ονομασία του προϊόντος

                  —

                  

                  Περιγραφή του προϊόντος

                  —

                  

                  Γεωγραφική περιοχή

                  —

                  ☒

                  Απόδειξη της καταγωγής

                  —

                  

                  Μέθοδος παραγωγής

                  —

                  

                  Δεσμός

                  —

                  

                  Επισήμανση

                  —

                  

                  Εθνικές απαιτήσεις

                  —

                  

                  Άλλο (να προσδιοριστεί)

            2.   Τύπος τροποποίησης(-εων)

                  —

                  ☒

                  Τροποποίηση του ενιαίου εγγράφου ή της σύνοψης

                  —

                  

                  Τροποποίηση των προδιαγραφών της καταχωρισμένης ΠΟΠ ή ΠΓΕ για την οποία δεν έχει δημοσιευθεί ούτε ενιαίο έγγραφο ούτε σύνοψη

                  —

                  

                  Τροποποίηση των προδιαγραφών που δεν απαιτεί τροποποίηση του δημοσιευμένου ενιαίου εγγράφου [άρθρο 9 παράγραφος 3 του κανονισμού (ΕΚ) αριθ. 510/2006]

                  —

                  

                  Προσωρινή τροποποίηση των προδιαγραφών λόγω της επιβολής υποχρεωτικών υγειονομικών ή φυτοϋγειονομικών μέτρων από τις δημόσιες αρχές [άρθρο 9 παράγραφος 4 του κανονισμού (ΕΚ) αριθ. 510/2006]

            3.   Τροποποίηση(-εις):

      Σημείο 4.4. Απόδειξη της καταγωγής: ζητείται η παράταση της διορίας για την τοποθέτηση του σήματος ταυτοποίησης του προϊόντος «Abbacchio Romano» ΠΓΕ η οποία δεν πρέπει να υπερβαίνει τις 20 ημέρες από τη γέννηση του ζώου, αντί για 10 ημέρες.
      Το εν λόγω αίτημα προκύπτει από την ανάγκη να αποφεύγεται η εμφάνιση μολύνσεων στο πτερύγιο του αυτιού οι οποίες, σε ορισμένες περιπτώσεις, προκαλούν την καταστροφή του σφαγίου, με οικονομική ζημία για τον κτηνοτρόφο. Το συγκεκριμένο φαινόμενο σημειώνεται ιδίως κατά τις θερμές περιόδους.

         ΕΝΙΑΙΟ ΕΓΓΡΑΦΟ

      Κανονισμός (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

         «ABBACCHIO ROMANO»

      Αριθ. ΕΚ: IT-PGI-0105-0972-23.2.2012

         ΠΓΕ ( Χ ) ΠΟΠ ( )

      1.   Ονομασία

      «Abbacchio Romano»
      2.   Κράτος μέλος ή τρίτη χώρα

      Ιταλία
      3.   Περιγραφή του γεωργικού προϊόντος ή του τροφίμου

      3.1.   Τύπος προϊόντος

                  Κλάση 1.1. —

                  Κρέατα (και βρώσιμα παραπροϊόντα σφαγείων)

            3.2.   Περιγραφή του προϊόντος για το οποίο ισχύει η ονομασία υπό 1

      Η προστατευόμενη γεωγραφική ένδειξη (ΠΓΕ) «Abbacchio Romano» αφορά αποκλειστικά αρνιά που γεννιούνται, εκτρέφονται και σφάζονται στη γεωγραφική περιοχή που αναφέρεται στο σημείο 4. Κατά τη διάθεση στην κατανάλωση, το κρέας του αρνιού «Abbacchio Romano» παρουσιάζει τα εξής χαρακτηριστικά:
      χρώμα: ανοικτό ρόδινο και λευκό λίπος επικάλυψης·
      υφή: λεπτή·
      συνεκτικότητα: συμπαγές, με ελαφριά διείσδυση λίπους.
      Το «Abbacchio Romano» ΠΓΕ μπορεί να διατεθεί στην κατανάλωση ακέραιο και/ή τεμαχισμένο σύμφωνα με τον ακόλουθο τρόπο τεμαχισμού: ακέραιο· ημισφάγιο προερχόμενο από την οβελιαία τομή του σφαγίου σε δύο συμμετρικά τμήματα· πλάτη· μηρός· πλευρές· κεφαλή και εντόσθια (καρδιά, πνευμόνια και συκώτι).
      Το σφάγιο του «Abbacchio Romano» πρέπει να παρουσιάζει κατά τη σφαγή τα εξής χαρακτηριστικά: βάρος σφαγίου εν ψυχρώ, χωρίς το δέρμα, με την κεφαλή και τη συκωταριά: μέγιστο 8 kg· χρώμα του κρέατος: ανοικτό ρόδινο (η παρατήρηση πρέπει να γίνει στους εσωτερικούς μύες του κοιλιακού τοιχώματος)· συνεκτικότητα της μυϊκής μάζας: συμπαγής (απουσία ορώδους υγρού)· χρώμα του λίπους: λευκό· συνεκτικότητα του λίπους: συμπαγές (η παρατήρηση πρέπει να γίνει στη λιπώδη μάζα που βρίσκεται πάνω από την πρόσφυση της ουράς, σε θερμοκρασία περιβάλλοντος 18-20 °C)· λιπώδης κάλυψη: μέτρια κάλυψη της εξωτερικής επιφάνειας του σφαγίου, χωρίς να καλύπτει πλήρως τα νεφρά.
      3.3.   Πρώτες ύλες (μόνο για μεταποιημένα προϊόντα)

      Την πρώτη ύλη του «Abbacchio Romano» ΠΓΕ αποτελεί το κρέας και τα μέρη αρσενικών και θηλυκών αρνιών που ανήκουν στους πλέον διαδεδομένους γενετικούς τύπους της οριοθετημένης γεωγραφικής περιοχής: φυλή Sarda και οι διασταυρώσεις της, Comisana και οι διασταυρώσεις της, Sopravissana και οι διασταυρώσεις της, Massese και οι διασταυρώσεις της, Merinizzata Italiana και οι διασταυρώσεις της. Τα αρνιά σφάζονται σε ηλικία μεταξύ 28 και 40 ημερών, όταν έχουν νεκρό βάρος έως 8 kg. Τα αρνιά πρέπει να ταυτοποιούνται, το αργότερο 20 ημέρες μετά τη γέννησή τους, με την τοποθέτηση στο αριστερό αυτί κατάλληλης πλακέτας ή ενωτίου, στα οποία αναγράφεται ο κωδικός ταυτοποίησης του κτηνοτροφείου, αποτελούμενος από γράμματα και αριθμούς, στο μπροστινό μέρος, και ο αύξων αριθμός του ζώου, στο πίσω μέρος.
      3.4.   Ζωοτροφές (μόνο για προϊόντα ζωικής προέλευσης)

      Τα αρνιά πρέπει να τρέφονται με μητρικό γάλα (μητρικός θηλασμός). Η φυσική βόσκηση επιτρέπεται να συμπληρώνεται με φυσικές ζωοτροφές.
      Οι θηλάζουσες προβατίνες βόσκουν σε φυσικά λιβάδια και χορτολιβαδικές εκτάσεις τυπικά της οριοθετούμενης στο σημείο 4 γεωγραφικής περιοχής παραγωγής. Επιτρέπεται η ενσωμάτωση ξηρών χορτονομών και συμπυκνωμάτων εκτός από συνθετικές ουσίες και γενετικά τροποποιημένους οργανισμούς.
      3.5.   Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

      Η γέννηση, η εκτροφή και η σφαγή πρέπει να εκτελούνται εντός της περιφέρειας Lazio.
      3.6.   Ειδικοί κανόνες για τον τεμαχισμό, το τρίψιμο, τη συσκευασία κ.λπ.

      —
      3.7.   Ειδικοί κανόνες για την επισήμανση

      Το κρέας του «Abbacchio Romano» πρέπει να διατίθεται στην κατανάλωση εφοδιασμένο με ετικέτα που περιλαμβάνει τον ειδικό λογότυπο, η οποία εγγυάται την προέλευση και την ταυτοποίηση του προϊόντος.
      Η σήμανση πρέπει να εκτελείται στο σφαγείο. Το κρέας διατίθεται προς πώληση συσκευασμένο στα τεμάχια που προβλέπονται στο σημείο 3.2.
      Στην ετικέτα κάθε συσκευασμένου προϊόντος περιλαμβάνονται υποχρεωτικά, με σαφείς και ευανάγνωστους χαρακτήρες, επιπλέον του κοινοτικού γραφικού συμβόλου και των σχετικών ενδείξεων καθώς και των άλλων στοιχείων που απαιτούνται βάσει της ισχύουσας νομοθεσίας, και οι ακόλουθες ενδείξεις:

                  —

                  η ονομασία «Abbacchio Romano» πρέπει να εμφαίνεται με χαρακτήρες σαφώς μεγαλύτερων διαστάσεων, ευκρινείς και ανεξίτηλους, διακρινόμενη σαφώς από κάθε άλλη ένδειξη, ακολουθούμενη από την ένδειξη «Indicazione geografica protetta» (Προστατευόμενη Γεωγραφική Ένδειξη) και/ή «IGP» (ΠΓΕ),

                  —

                  ο λογότυπος, ο οποίος πρέπει να είναι τυπωμένος στο σφάγιο, στο εξωτερικό μέρος των τεμαχίων,

                  —

                  ο λογότυπος αποτελείται από μια τετράγωνη περίμετρο αποτελούμενη από 3 χρωματιστές γραμμές —πράσινη, λευκή και κόκκινη— η οποία διακόπτεται στο ανώτερο μέρος της από μία κυματοειδή κόκκινη γραμμή που συνδέεται, στο εσωτερικό της περιμέτρου, με ένα κόκκινο οβάλ σχήμα που περιέχει ένα σχηματοποιημένο σχέδιο κεφαλιού αρνιού. Η περίμετρος διακόπτεται στο κάτω μέρος από την ένδειξη που εμφαίνεται με κεφαλαίους κόκκινους χαρακτήρες «IGP» (ΠΓΕ). Στο κάτω μέρος, εντός της τετράγωνης περιμέτρου, αναφέρεται η ένδειξη του προϊόντος «ABBACCHIO» με κίτρινους κεφαλαίους χαρακτήρες και «ROMANO» με κεφαλαίους χαρακτήρες κόκκινου χρώματος.

            Η ονομασία «Abbacchio Romano» αναγράφεται στην ιταλική γλώσσα.
      4.   Συνοπτική οριοθέτηση της γεωγραφικής περιοχής

      Όλη η έκταση της περιφέρειας Lazio.
      5.   Δεσμός με τη γεωγραφική περιοχή

      5.1.   Ιδιαιτερότητα της γεωγραφικής περιοχής

      Το σύνολο της περιφέρειας Lazio εμφανίζει διαφορετικά εδαφοκλιματικά χαρακτηριστικά, όπως ποικίλο ανάγλυφο, βουνά ασβεστολιθικά, ηφαιστειογενή, λόφους και προσχωσιγενείς πεδιάδες, μέση ετήσια θερμοκρασία 13-16 °C και ετήσιο ύψος βροχοπτώσεων από το ελάχιστο των 650 mm, κατά μήκος της ακτογραμμής, έως τα 1 000-1 500 mm, στις εσωτερικές πεδιάδες, και έως το μέγιστο των 1 800-2 000 mm αντιστοίχως στα βουνά Terminillo και Simbruini. Τα χαρακτηριστικά αυτά δημιουργούν άριστες συνθήκες για την προβατοτροφία χωρίς να προκαλούν πιέσεις στα ζώα.
      Τα «abbacchi» (αρνάκια γάλακτος) εκτρέφονται ελεύθερα ή ημιελεύθερα και τρέφονται με μητρικό γάλα (μητρικός θηλασμός). Οι θηλάζουσες προβατίνες βόσκουν σε φυσικά λιβάδια και χορτολιβαδικές εκτάσεις τυπικά της οριοθετούμενης στο σημείο 4 γεωγραφικής περιοχής παραγωγής. Οι προβατίνες και τα αρνιά τους δεν υποβάλλονται σε αναγκαστική διατροφή, δεν υπόκεινται σε περιβαλλοντολογικές πιέσεις ή/και δεν τους χορηγούνται ορμονικές ουσίες προκειμένου να αυξηθεί η παραγωγή. Κατά τη θερινή περίοδο, επιτρέπεται η παραδοσιακή πρακτική της εποχιακής μετακίνησης των ζώων.
      5.2.   Ιδιοτυπία του προϊόντος

      Το κρέας του προϊόντος «Abbacchio Romano» διακρίνεται για το ανοιχτορόδινο χρώμα του και το λευκό λίπος επικάλυψης· λεπτή υφή· συμπαγής σύσταση, με ελαφριά διείσδυση λίπους. Αυτά τα χαρακτηριστικά καθιστούν το προϊόν «Abbacchio Romano» σημαντικό παράγοντα της τοπικής γαστρονομίας σε τέτοιο βαθμό που να έχει καθοριστικό ρόλο στη μαγειρική της Ρώμης και του Lazio και να αποτελεί τη βάση για εκατό περίπου διαφορετικά πιάτα.
      5.3.   Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με συγκεκριμένη ποιότητα, με τη φήμη ή άλλα χαρακτηριστικά του προϊόντος (για τις ΠΓΕ)

      Το προϊόν «Abbacchio Romano» έχει, από τα πολύ παλιά χρόνια, ισχυρό δεσμό με την τοπική αγροτική ζωή, που αποδεικνύεται όχι μόνον από τη σημασία της προβατοτροφίας για την οικονομία και τις παραδόσεις όλης της περιφέρειας Lazio, αλλά και, ιδίως, από τη φήμη που ανέκαθεν χαίρει μεταξύ των καταναλωτών. Οι φυσικοί παράγοντες επιτρέπουν στις προβατίνες να διατρέφονται σε φυσικά λιβάδια και βοσκοτόπους που προσδίδουν ιδιαίτερη ποιότητα στο γάλα που προορίζεται για τη διατροφή των αρνιών, δημιουργώντας με τον τρόπο αυτό μια εξαιρετικά ευνοϊκή συνέργεια για την ποιότητα και, κατά συνέπεια, για την ομοιογένεια των χαρακτηριστικών του κρέατος. Το προϊόν που φέρει την ΠΓΕ έχει πράγματι σημαντική επιρροή στη γαστρονομία της περιφέρειας, κατέχοντας βασικό ρόλο στη μαγειρική παράδοση της Ρώμης και του Lazio, σε σημείο που να συμπεριλαμβάνεται σε εκατό περίπου διαφορετικά εδέσματα. Σε κοινωνικό επίπεδο, ο δεσμός μεταξύ προϊόντος και εδάφους αποδεικνύεται από τις πολυάριθμες εκθέσεις, αγροτικές γιορτές και λαϊκές εκδηλώσεις που έχουν ως αντικείμενο το «Abbacchio Romano» και οι οποίες διοργανώνονται σε όλη την επικράτεια της περιφέρειας Lazio. Ιδιαίτερη είναι επίσης η χρήση του τοπικού όρου της περιοχής της Ρώμης «Abbacchio», που έχει μία και μοναδική σημασία στην περιφέρεια Lazio. Πράγματι στο λεξικό της διαλέκτου της Ρώμης του Chiappino αναφέρεται ότι: «ονομάζεται “abbacchio” (αρνάκι γάλακτος) το θηλάζον ή προσφάτως απογαλακτισθέν τέκνο της προβατίνας και “agnello” (αρνάκι) το τέκνο της προβατίνας ηλικίας σχεδόν ενός έτους το οποίο έχει ήδη κουρευτεί δύο φορές. Στη Φλωρεντία δεν γίνεται διάκριση και ονομάζονται αμφότερα “agnello”». Επίσης, μια σειρά εργασιών που εκτελούνται στο abbacchio χαρακτηρίζονται από ορολογία της Ρώμης όπως, για παράδειγμα, η «sbacchiatura» ή «abbacchiatura» [σφαγή των αρνιών γάλακτος (των abbacchi)].

         Παραπομπή στη δημοσίευση των προδιαγραφών

      http://www.politicheagricole.it/flex/cm/pages/ServeBLOB.php/L/IT/IDPagina/3335
      απευθείας στην αρχική σελίδα του δικτυακού τόπου του Υπουργείου Γεωργίας, Τροφίμων και Δασών (www.politicheagricole.it), επιλογή «Qualità e sicurezza» (στο επάνω και δεξιά τμήμα της οθόνης) και κατόπιν «Disciplinari di Produzione all’esame dell’UE».


title: Εκτελεστικός κανονισμός (ΕΕ) αριθ. 293/2011 της Επιτροπής, της 23ης Μαρτίου 2011 , για καθορισμό του συντελεστή κατανομής, την απόρριψη περαιτέρω αιτήσεων και τον τερματισμό της περιόδου υποβολής αιτήσεων για διαθέσιμες ποσότητες ζάχαρης εκτός ποσόστωσης που προβλέπεται να πωληθούν στην αγορά της Ένωσης με μειωμένη εισφορά επί του πλεονάσματος

text:
               25.3.2011

               EL

               Επίσημη Εφημερίδα της Ευρωπαϊκής Ένωσης

               L 79/8

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 293/2011 ΤΗΣ ΕΠΙΤΡΟΠΉΣ
   της 23ης Μαρτίου 2011
   για καθορισμό του συντελεστή κατανομής, την απόρριψη περαιτέρω αιτήσεων και τον τερματισμό της περιόδου υποβολής αιτήσεων για διαθέσιμες ποσότητες ζάχαρης εκτός ποσόστωσης που προβλέπεται να πωληθούν στην αγορά της Ένωσης με μειωμένη εισφορά επί του πλεονάσματος
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («ενιαίος κανονισμός ΚΟΑ») (1),
   Έχοντας υπόψη τον κανονισμό (ΕΚ) αριθ. 222/2011 της Επιτροπής, της 3ης Μαρτίου 2011, για τη θέσπιση έκτακτων μέτρων όσον αφορά τη διάθεση ζάχαρης και ισογλυκόζης εκτός ποσόστωσης στην αγορά της Ένωσης με μειωμένη εισφορά επί του πλεονάσματος κατά τη διάρκεια της περιόδου εμπορίας 2010/2011 (2), και ιδίως το άρθρο 5,
   Εκτιμώντας τα ακόλουθα:

               (1)

               Οι ποσότητες που καλύπτονται από αιτήσεις έκδοσης πιστοποιητικών για ζάχαρη εκτός ποσόστωσης που υποβλήθηκαν από 14 Μαρτίου 2011 έως 18 Μαρτίου 2011 και κοινοποιήθηκαν στην Επιτροπή υπερβαίνουν το όριο που καθορίζεται στο άρθρο 1 του κανονισμού (ΕΕ) αριθ. 222/2011.

               (2)

               Συνεπώς, βάσει του άρθρου 5 του κανονισμού (ΕΕ) αριθ. 222/2011, είναι αναγκαίο να καθοριστεί συντελεστής κατανομής, τον οποίο τα κράτη μέλη εφαρμόζουν στις ποσότητες που καλύπτονται από κάθε κοινοποιούμενη αίτηση έκδοσης πιστοποιητικού, να απορριφθούν οι αιτήσεις που δεν έχουν ακόμη κοινοποιηθεί και να κλείσει η περίοδος για την υποβολή των αιτήσεων.

               (3)

               Για να ληφθούν μέτρα πριν από την έκδοση των πιστοποιητικών για τα οποία υποβλήθηκαν αιτήσεις, ο παρών κανονισμός πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στις ποσότητες για τις οποίες υποβλήθηκαν αιτήσεις πιστοποιητικών για ζάχαρη εκτός ποσόστωσης δυνάμει του κανονισμού (ΕΚ) αριθ. 222/2011 από 14 Μαρτίου 2011 έως 18 Μαρτίου 2011 και κοινοποιήθηκαν στην Επιτροπή εφαρμόζεται συντελεστής κατανομής 67,106224 %. Οι αιτήσεις πιστοποιητικών που υποβλήθηκαν από 21 Μαρτίου 2011 έως 25 Μαρτίου 2011 απορρίπτονται βάσει του παρόντος κανονισμού και η περίοδος υποβολής αιτήσεων για την έκδοση πιστοποιητικών τερματίζεται από τις 28 Μαρτίου 2011.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαρτίου 2011.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 60 της 5.3.2011, σ. 6.


title: Εκτελεστικός κανονισμός (ΕΕ) αριθ. 479/2014 του Συμβουλίου, της 12ης Μαΐου 2014 , που εφαρμόζει τον κανονισμό (ΕΚ) αριθ. 560/2005 για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων ενόψει της κατάστασης στην Ακτή του Ελεφαντοστού

text:
               13.5.2014

               EL

               Επίσημη Εφημερίδα της Ευρωπαϊκής Ένωσης

               L 138/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 479/2014 ΤΟΥ ΣΥΜΒΟΥΛΊΟΥ
   της 12ης Μαΐου 2014
   που εφαρμόζει τον κανονισμό (ΕΚ) αριθ. 560/2005 για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων ενόψει της κατάστασης στην Ακτή του Ελεφαντοστού
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 560/2005 του Συμβουλίου, της 12ης Απριλίου 2005, σχετικά με την επιβολή συγκεκριμένων περιοριστικών μέτρων κατά ορισμένων προσώπων και οντοτήτων ενόψει της κατάστασης στην Ακτή του Ελεφαντοστού (1), και ιδίως το άρθρο 11α παράγραφος 2,
   Εκτιμώντας τα ακόλουθα:

               (1)

               Στις 12 Απριλίου 2005, το Συμβούλιο εξέδωσε τον κανονισμό (ΕΚ) αριθ. 560/2005.

               (2)

               Το Συμβούλιο επανεξέτασε τον κατάλογο του παραρτήματος ΙΑ του κανονισμού (ΕΚ) αριθ. 560/2005 σύμφωνα με το άρθρο 11α παράγραφος 6 του εν λόγω κανονισμού.

               (3)

               Το Συμβούλιο καθόρισε ότι για ένα από τα πρόσωπα που περιλαμβάνονται στον κατάλογο του παραρτήματος ΙΑ του κανονισμού (ΕΚ) αριθ. 560/2005 δεν συντρέχει πλέον λόγος διατήρησης της καταχώρισής του.

               (4)

               Επιπροσθέτως, πρέπει να ενημερωθούν τα στοιχεία για δύο από τα πρόσωπα που περιλαμβάνονται στον κατάλογο του παραρτήματος ΙΑ του κανονισμού (ΕΚ) αριθ. 560/2005.

               (5)

               Ο κανονισμός (ΕΚ) αριθ. 560/2005 πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα IΑ του κανονισμού (ΕΚ) αριθ. 560/2005 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
      Βρυξέλλες, 12 Μαΐου 2014.

            Για το Συμβούλιο

            Η Πρόεδρος

         C. ASHTON

      (1)  ΕΕ L 95 της 14.4.2005, σ. 1.

      ΠΑΡΑΡΤΗΜΑ
      Το Παράρτημα ΙΑ του κανονισμού αριθ. 560/2005 τροποποιείται ως εξής:

                  I.

                  Η καταχώριση σχετικά με το κάτωθι πρόσωπο αντικαθίσταται από την ακόλουθη καταχώριση:

                              Όνομα (και ενδεχόμενα προσωνύμια)

                              Στοιχεία ταυτοποίησης

                              Λόγοι χαρακτηρισμού

                              4.

                              Marcel Gossio

                              Γεννήθηκε στις 18 Φεβρουαρίου 1951 στο Adjamé.
                              Αριθμός διαβατηρίου: 08AA14345 (πιστεύεται ότι έληξε στις 6 Οκτωβρίου 2013)

                              Έχει εκδοθεί εναντίον του διεθνές ένταλμα σύλληψης. Ενέχεται στην υπεξαίρεση δημόσιου χρήματος και στη χρηματοδότηση και τον εξοπλισμό παραστρατιωτικών ομάδων.
                              Έχει διαδραματίσει ζωτικό ρόλο στη χρηματοδότηση της φατρίας Gbagbo και των παραστρατιωτικών ομάδων. Έχει επίσης κεντρικό ρόλο στο λαθρεμπόριο όπλων.
                              Λόγω των μεγάλων χρηματικών ποσών που έχει υπεξαιρέσει και δεδομένου ότι γνωρίζει τα δίκτυα λαθρεμπορίου όπλων, συνιστά διαρκή απειλή για την ασφάλεια και τη σταθερότητα της Ακτής του Ελεφαντοστού.

                  II.

                  Η καταχώριση σχετικά με το κάτωθι πρόσωπο τροποποιείται ως εξής:
                  Το όνομα «Justin Koné Katina» αντικαθίσταται από το όνομα «Justin Koné Katinan».

                  III.

                  Η καταχώριση σχετικά με το κάτωθι πρόσωπο διαγράφεται:
                  Oulaï Delafosse


title: Εκτελεστικός κανονισμός (ΕΕ) 2015/489 της Επιτροπής, της 23ης Μαρτίου 2015 , σχετικά με τη χορήγηση άδειας για τη σεληνομεθειονίνη που παράγεται από Saccharomyces cerevisiae NCYC R645 ως πρόσθετη ύλη ζωοτροφών για όλα τα ζωικά είδη  Κείμενο που παρουσιάζει ενδιαφέρον για τον ΕΟΧ

text:
               24.3.2015

               EL

               Επίσημη Εφημερίδα της Ευρωπαϊκής Ένωσης

               L 78/5

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/489 ΤΗΣ ΕΠΙΤΡΟΠΉΣ
   της 23ης Μαρτίου 2015
   σχετικά με τη χορήγηση άδειας για τη σεληνομεθειονίνη που παράγεται από Saccharomyces cerevisiae NCYC R645 ως πρόσθετη ύλη ζωοτροφών για όλα τα ζωικά είδη
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής.

               (2)

               Σύμφωνα με το άρθρο 7 του κανονισμού (ΕΚ) αριθ. 1831/2003, υποβλήθηκε αίτηση για τη χορήγηση άδειας στη σεληνομεθειονίνη που παρασκευάζεται από Saccharomyces cerevisiae NCYC R645. Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (3)

               Η αίτηση αφορά τη χορήγηση άδειας σε παρασκεύασμα σεληνομεθειονίνης, μιας οργανικής ένωσης σεληνίου, ως πρόσθετη ύλη ζωοτροφών για όλα τα ζωικά είδη, που θα ταξινομηθεί στην κατηγορία πρόσθετων υλών «διατροφικές πρόσθετες ύλες».

               (4)

               Η γνώμη που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή») στις 3 Ιουλίου 2014 (2) κατέληγε στο συμπέρασμα ότι, υπό τους προτεινόμενους όρους χρήσης, η σεληνομεθειονίνη που παράγεται από Saccharomyces cerevisiae NCYC R645 δεν έχει δυσμενείς επιδράσεις στην υγεία των ζώων, στην υγεία του ανθρώπου ή στο περιβάλλον και ότι μπορεί να θεωρηθεί αποτελεσματική πηγή σεληνίου για όλα τα ζωικά είδη. Η Αρχή δεν θεωρεί ότι υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς το οποίο συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση της σεληνομεθειονίνης που παράγεται από Saccharomyces cerevisiae NCYC R645 διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να εγκριθεί η χρήση αυτού του παρασκευάσματος, όπως διευκρινίζεται στο παράρτημα του παρόντος κανονισμού.

               (6)

               Η Αρχή κατέληξε στο συμπέρασμα ότι ο περιορισμός της συμπλήρωσης με οργανικό σελήνιο, που έχει καθιερωθεί για άλλες οργανικές ενώσεις του σεληνίου, θα πρέπει να εφαρμόζεται επίσης και για τη σεληνομεθειονίνη που παράγεται από Saccharomyces cerevisiae NCYC R645. Επιπροσθέτως, σε περίπτωση που προστίθενται διαφορετικές ενώσεις σεληνίου στις ζωοτροφές, η συμπλήρωση με οργανικό σελήνιο δεν θα πρέπει να υπερβαίνει τα 0,2 mg ανά kg πλήρους ζωοτροφής.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παρασκεύασμα που παρατίθεται στο παράρτημα και ανήκει στην κατηγορία πρόσθετων υλών «διατροφικές πρόσθετες ύλες» και στη λειτουργική ομάδα «ενώσεις ιχνοστοιχείων» επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που παρατίθενται στο εν λόγω παράρτημα.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 23 Μαρτίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 268 της 18.10.2003, σ. 29.

      (2)  EFSA Journal 2014· 12(7):3797.

      ΠΑΡΑΡΤΗΜΑ

                  Αριθμός ταυτοποίησης της πρόσθετης ύλης

                  Επωνυμία του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Άλλες διατάξεις

                  Λήξη της περιόδου ισχύος της άδειας

                  Σελήνιο σε mg/kg πλήρους ζωοτροφής με περιεκτικότητα σε υγρασία 12 %

                     Κατηγορία διατροφικών πρόσθετων υλών. Λειτουργική ομάδα: ενώσεις ιχνοστοιχείων

                  3b817

                  —

                  Σεληνομεθειονίνη που παράγεται από Saccharomyces cerevisiae NCYC R645
                  (Ζύμη με προσθήκη σεληνίου, ανενεργός)

                     Χαρακτηρισμός της πρόσθετης ύλης

                  Παρασκεύασμα οργανικού σεληνίου:

                              Περιεκτικότητα σε σελήνιο: 2 000 έως 2 400 mg Se/kg

                              Οργανικό σελήνιο > 98 % του συνολικού σεληνίου

                              Σεληνομεθειονίνη > 70 % του συνολικού σεληνίου

                     Χαρακτηρισμός της δραστικής ουσίας

                              Σεληνομεθειονίνη που παράγεται από Saccharomyces cerevisiae NCYC R645

                              Χημικός τύπος: C5H11NO2Se

                     Αναλυτική μέθοδος
                      (1)

                  Για τον προσδιορισμό της σεληνομεθειονίνης στην πρόσθετη ύλη ζωοτροφών:

                              —

                              υγροχρωματογραφία υψηλής απόδοσης αντίστροφης φάσης με ανιχνευτή υπεριώδους (RP-HPLC-UV) ή

                              —

                              υγροχρωματογραφία υψηλής απόδοσης και φασματομετρία μάζας επαγωγικά συζευγμένου πλάσματος (HPLC-ICPMS) ύστερα από τριπλή πρωτεολυτική χώνευση.

                        Για τον προσδιορισμό του συνολικού σεληνίου στην πρόσθετη ύλη ζωοτροφών:

                              —

                              φασματομετρία ατομικής εκπομπής σε επαγωγικά συζευγμένο πλάσμα (ICP-AES), ή

                              —

                              φασματοματρία μάζας επαγωγικά συζευγμένου πλάσματος (ICP/ΜS).

                        Για τον προσδιορισμό του συνολικού σεληνίου σε προμείγματα, σύνθετες ζωοτροφές και πρώτες ύλες ζωοτροφών: φασματομετρία ατομικής απορρόφησης σχηματισμού υδριδίων (HGAAS) ύστερα από χώνευση μικροκυμάτων (EN 16159:2012).

                  Όλα τα είδη

                  —

                  0,50 (συνολικά)

                              1.

                              Η πρόσθετη ύλη ενσωματώνεται σε ζωοτροφή υπό μορφή προμείγματος.

                              2.

                              Για την ασφάλεια των χρηστών: κατά τον χειρισμό πρέπει να χρησιμοποιούνται μέσα προστασίας της αναπνοής, γυαλιά και γάντια ασφαλείας.

                              3.

                              Οι τεχνολογικές πρόσθετες ύλες ή οι πρώτες ύλες ζωοτροφών που περιέχονται στο παρασκεύασμα της πρόσθετης ύλης πρέπει να εξασφαλίζουν δυνατότητα επίπασης < 0,2 mg σεληνίου/m3 αέρα.

                              4.

                              Στις οδηγίες χρήσης της πρόσθετης ύλης και των προμειγμάτων πρέπει να αναφέρονται οι όροι αποθήκευσης και σταθερότητας.

                              5.

                              Μέγιστη συμπλήρωση με οργανικό σελήνιο:
                              0,20 mg Se/kg πλήρους ζωοτροφής με περιεκτικότητα σε υγρασία 12 %.

                  13 Απριλίου 2025

         (1)  Περισσότερες πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς της Ευρωπαϊκής Ένωσης: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.


title: Εκτελεστικός κανονισμός (ΕΕ) αριθ. 803/2014 της Επιτροπής, της 24ης Ιουλίου 2014 , για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας

text:
               25.7.2014

               EL

               Επίσημη Εφημερίδα της Ευρωπαϊκής Ένωσης

               L 219/33

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 803/2014 ΤΗΣ ΕΠΙΤΡΟΠΉΣ
   της 24ης Ιουλίου 2014
   για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»),
   Έχοντας υπόψη τον εκτελεστικό κανονισμό (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (2), και ιδίως το άρθρο 3,
   Εκτιμώντας τα ακόλουθα:
   A.   ΠΡΟΗΓΟΥΜΕΝΗ ΔΙΑΔΙΚΑΣΙΑ

               (1)

               Στις 13 Μαΐου 2013, το Συμβούλιο επέβαλε οριστικό δασμό αντιντάμπινγκ στις εισαγωγές, στην Ένωση, κεραμικών σκευών για το τραπέζι και την κουζίνα («επιτραπέζια σκεύη») καταγωγής Λαϊκής Δημοκρατίας της Κίνας («ΛΔΚ») με τον εκτελεστικό κανονισμό (ΕΕ) αριθ. 412/2013.

               (2)

               Στην αρχική έρευνα αναγγέλθηκε μεγάλος αριθμός παραγωγών-εξαγωγέων από τη ΛΔΚ. Ως εκ τούτου, η Επιτροπή επέλεξε δείγμα κινέζων παραγωγών-εξαγωγέων για να συμμετάσχουν στην έρευνα.

               (3)

               Το Συμβούλιο επέβαλε ατομικούς δασμολογικούς συντελεστές στις εισαγωγές επιτραπέζιων σκευών που κυμαίνονταν από 13,1 % έως 23,4 % για τις εταιρείες του δείγματος και δασμολογικό συντελεστή που ανέρχονταν σε 17,9 % για τις άλλες συνεργαζόμενες εταιρείες που δεν συμπεριλήφθηκαν στο δείγμα.

               (4)

               Επίσης, το Συμβούλιο επέβαλε δασμολογικό συντελεστή 36,1 % στις εισαγωγές επιτραπέζιων σκευών από κινεζικές εταιρείες που είτε δεν αναγγέλθηκαν είτε δεν συνεργάστηκαν στην έρευνα.

               (5)

               Στο άρθρο 3 του εκτελεστικού κανονισμού (ΕΕ) αριθ. 412/2013 ορίζεται ότι εάν οποιοσδήποτε νέος παραγωγός-εξαγωγέας επιτραπέζιων σκευών στη ΛΔΚ προσκομίζει στην Επιτροπή επαρκή στοιχεία από τα οποία προκύπτει ότι:

                           1.

                           δεν εξήγαγε στην Ένωση επιτραπέζια σκεύη κατά την περίοδο έρευνας από την 1η Ιανουαρίου 2011 έως τις 31 Δεκεμβρίου 2011 («περίοδος έρευνας»)·

                           2.

                           δεν είναι συνδεδεμένος με κανέναν από τους εξαγωγείς ή παραγωγούς στη ΛΔΚ στους οποίους έχουν επιβληθεί μέτρα αντιντάμπινγκ με τον εν λόγω κανονισμό· και

                           3.

                           πράγματι έχει εξαγάγει το υπό εξέταση προϊόν στην Ένωση μετά την περίοδο έρευνας στην οποία βασίζονται τα μέτρα ή έχει αμετάκλητη συμβατική υποχρέωση να εξαγάγει σημαντική ποσότητα στην Ένωση·

                     τότε το άρθρο 1 παράγραφος 2 του εν λόγω κανονισμού μπορεί να τροποποιηθεί με τη χορήγηση στον νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες που δεν περιελήφθησαν στο δείγμα, δηλαδή το σταθμισμένο μέσο δασμολογικό συντελεστή ύψους 17,9 %.

         Β.   ΑΙΤΗΣΕΙΣ ΓΙΑ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ

               (6)

               Τέσσερις εταιρείες αναγγέλθηκαν μετά τη δημοσίευση του εκτελεστικού κανονισμού (ΕΕ) αριθ. 412/2013 ισχυριζόμενες ότι πληρούν και τα τρία κριτήρια που αναφέρονται στην αιτιολογική σκέψη 5 και παρέχοντας αποδεικτικά στοιχεία.

               (7)

               Οι τέσσερις εταιρείες είναι κατασκευαστές και εξαγωγείς του υπό εξέταση προϊόντος.

               (8)

               Τρεις από αυτές υπήρχαν κατά την αρχική έρευνα αλλά δεν πραγματοποίησαν εξαγωγές προς την Ένωση κατά την περίοδο της αρχικής έρευνας.

               (9)

               Η τέταρτη εταιρεία δεν υπήρχε κατά τη διάρκεια της αρχικής έρευνας και, ως εκ τούτου, δεν θα μπορούσε να εξαγάγει κατά τη διάρκεια της περιόδου έρευνας.

               (10)

               Η Επιτροπή εξέτασε τα αποδεικτικά στοιχεία που υπέβαλαν οι τέσσερις εταιρείες και έκρινε ότι κάθε μία από τις τέσσερις εταιρείες πληρούσε τα τρία κριτήρια ώστε να μπορεί να θεωρείται νέος παραγωγός-εξαγωγέας. Συνεπώς, οι επωνυμίες τους μπορούν να προστεθούν στον κατάλογο των συνεργασθεισών εταιρειών που δεν συμπεριλήφθηκαν στο δείγμα, που αναφέρονται στο παράρτημα I του εκτελεστικού κανονισμού (ΕΕ) αριθ. 412/2013.

               (11)

               Οι τέσσερις εταιρείες και ο κλάδος παραγωγής της Ένωσης ενημερώθηκαν σχετικά με τα πορίσματα της εξέτασης και είχαν τη δυνατότητα να υποβάλουν τις παρατηρήσεις τους. Δεν υποβλήθηκαν παρατηρήσεις.

               (12)

               O παρών κανονισμός είναι σύμφωνος με τη γνώμη της επιτροπής που έχει συσταθεί βάσει του άρθρου 15 παράγραφος 1 του βασικού κανονισμού,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ακόλουθες εταιρείες προστίθεται στον κατάλογο των παραγωγών-εξαγωγέων από τη Λαϊκή Δημοκρατία της Κίνας που απαριθμούνται στο παράρτημα I του εκτελεστικού κανονισμού (ΕΕ) αριθ. 412/2013:

               Εταιρεία

               Πρόσθετος κωδικός TARIC

               Liling Taiyu Porcelain Industries Co., Ltd

               B956

               Liling Xinyi Ceramics Industry Ltd.

               B957

               T&C Shantou Daily Chemical Industry Co., Ltd.

               B958

               Jing He Ceramics Co., Ltd

               B 959

         Άρθρο 2
   Όπως ορίζεται στο άρθρο 1 παράγραφος 3 του εκτελεστικού κανονισμού (ΕΕ) αριθ. 412/2013, η εφαρμογή του ατομικού δασμολογικού συντελεστή αντιντάμπινγκ εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου, το οποίο πληροί τις προϋποθέσεις του παραρτήματος II του εν λόγω κανονισμού. Εάν δεν προσκομίζεται το τιμολόγιο αυτό, επιβάλλεται ο δασμός που ισχύει για «όλες τις άλλες εταιρείες» που αναφέρονται στον πίνακα του άρθρου 1 παράγραφος 2 του εν λόγω κανονισμού.
   Άρθρο 3
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουλίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  ΕΕ L 131 της 15.5.2013, σ. 1.


title: Εκτελεστικός κανονισμός (ΕΕ) 2016/1394 της Επιτροπής, της 16ης Αυγούστου 2016, σχετικά με την τροποποίηση του εκτελεστικού κανονισμού (ΕΕ) αριθ. 809/2014 για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση

text:
               19.8.2016

               EL

               Επίσημη Εφημερίδα της Ευρωπαϊκής Ένωσης

               L 225/50

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1394 ΤΗΣ ΕΠΙΤΡΟΠΉΣ
   της 16ης Αυγούστου 2016
   σχετικά με την τροποποίηση του εκτελεστικού κανονισμού (ΕΕ) αριθ. 809/2014 για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 58 παράγραφος 1 στοιχεία α) έως γ), το άρθρο 59 παράγραφοι 1, 2 και 5 και το άρθρο 62 παράγραφος 2 στοιχείο β),
   Εκτιμώντας τα ακόλουθα:

               (1)

               Το άρθρο 19α παράγραφος 2 του κατ' εξουσιοδότηση κανονισμού (ΕΕ) αριθ. 640/2014 της Επιτροπής (2) ορίζει κανόνες για την επιβολή μειωμένων διοικητικών κυρώσεων σε περιπτώσεις δήλωσης έκτασης μεγαλύτερης από την πραγματική στο πλαίσιο καθεστώτος στρεμματικής ενίσχυσης ή μέτρου στήριξης βάσει της έκτασης όταν δεν έχει επιβληθεί στον δικαιούχο τέτοια κύρωση στο παρελθόν για το συγκεκριμένο καθεστώς στρεμματικής ενίσχυσης ή μέτρο στήριξης βάσει της έκτασης. Σύμφωνα με τις αρχές της χρηστής δημοσιονομικής διαχείρισης, καθώς και για να αποτρέπεται η κατάχρηση του συστήματος και να ενθαρρύνεται η υποβολή ορθών δηλώσεων στο μέλλον, το υπόλοιπο ποσό θα πρέπει να επιστρέφεται σε περίπτωση που καταλογιστεί εκ νέου στον δικαιούχο η διοικητική κύρωση που αναφέρεται στα άρθρα 19α και 21 του εν λόγω κανονισμού για το συγκεκριμένο καθεστώς στρεμματικής ενίσχυσης ή μέτρο στήριξης βάσει της έκτασης κατά το επόμενο έτος υποβολής αιτήσεων. Δικαιολογείται επομένως ο καθορισμός ποσοστού ειδικών ελέγχων για την παρακολούθηση της εν λόγω διάταξης.

               (2)

               Είναι αναγκαίο να διευκρινιστεί ότι, για τους σκοπούς των επιτόπιων ελέγχων που αναφέρονται στο άρθρο 50 παράγραφος 1 του εκτελεστικού κανονισμού (ΕΕ) αριθ. 809/2014 της Επιτροπής (3), τα ποσά των προκαταβολικών και των ενδιάμεσων πληρωμών θα πρέπει να προσμετρώνται στο 5 % του ελάχιστου ποσοστού ελέγχων για τους επιτόπιους ελέγχους. Ως εκ τούτου, είναι σκόπιμο να τροποποιηθεί το άρθρο 50 παράγραφος 1 δεύτερο εδάφιο του εν λόγω κανονισμού.

               (3)

               Συνεπώς, ο εκτελεστικός κανονισμός (ΕΕ) αριθ. 809/2014 θα πρέπει να τροποποιηθεί αναλόγως.

               (4)

               H επιτροπή άμεσων ενισχύσεων και η επιτροπή αγροτικής ανάπτυξης δεν εξέδωσαν γνώμη εντός της προθεσμίας που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποίηση του εκτελεστικού κανονισμού (ΕΕ) αριθ. 809/2014
   Ο εκτελεστικός κανονισμός (ΕΕ) αριθ. 809/2014 τροποποιείται ως εξής:

               1)

               Παρεμβάλλεται το ακόλουθο άρθρο 33α:
               «Άρθρο 33α
               Ποσοστό πρόσθετων ελέγχων για τους επιτόπιους ελέγχους παρακολούθησης των δικαιούχων που αναφέρονται στο άρθρο 19α παράγραφος 2 του κατ' εξουσιοδότηση κανονισμού (ΕΕ) αριθ. 640/2014
               1.   Οι δικαιούχοι στους οποίους επιβλήθηκε μειωμένη διοικητική κύρωση σύμφωνα με το άρθρο 19α παράγραφος 2 του κατ' εξουσιοδότηση κανονισμού (ΕΕ) αριθ. 640/2014 για καθεστώς στρεμματικής ενίσχυσης ή μέτρο στήριξης βάσει έκτασης λόγω δήλωσης έκτασης μεγαλύτερης από την πραγματική που διαπιστώθηκε κατά τη διάρκεια επιτόπιου ελέγχου υπόκεινται σε επιτόπιο έλεγχο παρακολούθησης για το συγκεκριμένο καθεστώς ενίσχυσης ή μέτρο στήριξης κατά το επόμενο έτος υποβολής αιτήσεων.
               2.   Ο επιτόπιος έλεγχος παρακολούθησης που αναφέρεται στην παράγραφο 1 δεν είναι απαραίτητος όταν η διαπιστωθείσα δήλωση έκτασης μεγαλύτερης από την πραγματική οδηγεί σε επικαιροποίηση των σχετικών αγροτεμαχίων αναφοράς στο σύστημα αναγνώρισης αγροτεμαχίων κατά τη διάρκεια του έτους της διαπίστωσης, σύμφωνα με το άρθρο 5 του κατ' εξουσιοδότηση κανονισμού (ΕΕ) αριθ. 640/2014.».

               2)

               Το άρθρο 50 παράγραφος 1 δεύτερο εδάφιο αντικαθίσταται από το ακόλουθο κείμενο:
               «Όταν έχει χορηγηθεί προκαταβολική ή ενδιάμεση πληρωμή για ενέργεια που υποβάλλεται σε επιτόπιο έλεγχο, οι εν λόγω πληρωμές προσμετρώνται στις δαπάνες που καλύπτονται από τους επιτόπιους ελέγχους, όπως αναφέρεται στο πρώτο εδάφιο.».

         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται σε αιτήσεις ενίσχυσης, αιτήσεις στήριξης και αιτήσεις πληρωμής οι οποίες αφορούν έτη υποβολής αιτήσεων ή περιόδους πριμοδότησης που αρχίζουν την 1η Ιανουαρίου 2016.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Αυγούστου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 549.

      (2)  Κατ' εξουσιοδότηση κανονισμός (ΕΕ) αριθ. 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ L 181 της 20.6.2014, σ. 48).

      (3)  Εκτελεστικός κανονισμός (ΕΕ) αριθ. 809/2014 της Επιτροπής, της 17ης Ιουλίου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου, τα μέτρα αγροτικής ανάπτυξης και την πολλαπλή συμμόρφωση (ΕΕ L 227 της 31.7.2014, σ. 69).


title: Εκτελεστικός κανονισμός (ΕΕ) 2016/2080 της Επιτροπής, της 25ης Νοεμβρίου 2016, για την προκήρυξη διαγωνισμού πώλησης αποκορυφωμένου γάλακτος σε σκόνη

text:
               29.11.2016

               EL

               Επίσημη Εφημερίδα της Ευρωπαϊκής Ένωσης

               L 321/45

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2080 ΤΗΣ ΕΠΙΤΡΟΠΉΣ
   της 25ης Νοεμβρίου 2016
   για την προκήρυξη διαγωνισμού πώλησης αποκορυφωμένου γάλακτος σε σκόνη
   Η ΕΥΡΩΠΑΪΚH ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (2), και ιδίως το άρθρο 28 και το άρθρο 31 παράγραφος 1,
   Εκτιμώντας τα ακόλουθα:

               (1)

               Λαμβανομένης υπόψη της τρέχουσας κατάστασης στην αγορά αποκορυφωμένου γάλακτος σε σκόνη από πλευράς ανάκαμψης των τιμών και του υψηλού επιπέδου των αποθεμάτων παρέμβασης, είναι σκόπιμο να προκηρυχθεί διαγωνισμός για την πώληση αποκορυφωμένου γάλακτος σε σκόνη από τη δημόσια παρέμβαση σύμφωνα με τον εκτελεστικό κανονισμό (ΕΕ) 2016/1240.

               (2)

               Για την κατάλληλη διαχείριση των πωλήσεων από την παρέμβαση, είναι ανάγκη να καθοριστεί η ημερομηνία πριν από την οποία το αποκορυφωμένο γάλα σε σκόνη το οποίο είναι διαθέσιμο για πώληση πρέπει να έχει εισέλθει στη δημόσια παρέμβαση.

               (3)

               Σύμφωνα με το άρθρο 28 παράγραφος 4 στοιχεία β), γ) και δ) του εκτελεστικού κανονισμού (ΕΕ) 2016/1240, είναι αναγκαίο να καθοριστούν οι προθεσμίες υποβολής των προσφορών, η ελάχιστη ποσότητα για την οποία μπορεί να υποβληθεί προσφορά μέσω διαγωνισμού και το ποσό της εγγύησης που πρέπει να κατατεθεί κατά την υποβολή μιας προσφοράς μέσω διαγωνισμού.

               (4)

               Για τους σκοπούς του άρθρου 31 παράγραφος 1 του εκτελεστικού κανονισμού (ΕΕ) 2016/1240, είναι αναγκαίο να καθοριστούν οι προθεσμίες εντός των οποίων τα κράτη μέλη πρέπει να κοινοποιούν στην Επιτροπή όλες τις παραδεκτές προσφορές.

               (5)

               Για λόγους διοικητικής αποτελεσματικότητας, τα κράτη μέλη θα πρέπει να υποβάλουν τις κοινοποιήσεις τους προς την Επιτροπή, σύμφωνα με τον κανονισμό (ΕΚ) αριθ. 792/2009 της Επιτροπής (3).

               (6)

               Η επιτροπή για την κοινή οργάνωση των γεωργικών αγορών δεν εξέδωσε γνώμη εντός της προθεσμίας που όρισε ο πρόεδρός της,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   Αρχίζουν οι πωλήσεις, στο πλαίσιο διαδικασίας διαγωνισμού, αποκορυφωμένου γάλακτος σε σκόνη το οποίο εισήλθε στο απόθεμα πριν από την 1η Νοεμβρίου 2015, υπό τους όρους που προβλέπονται στο κεφάλαιο ΙΙΙ του τίτλου ΙΙ του εκτελεστικού κανονισμού (ΕΕ) 2016/1240.
   Άρθρο 2
   Υποβολή προσφορών
   1.   Η περίοδος κατά την οποία είναι δυνατόν να υποβληθούν προσφορές για τον πρώτο επιμέρους διαγωνισμό λήγει στις 13 Δεκεμβρίου 2016 στις 11.00 π.μ. (ώρα Βρυξελλών).
   2.   Οι περίοδοι κατά τις οποίες είναι δυνατόν να υποβληθούν προσφορές για τον δεύτερο και τους επόμενους επιμέρους διαγωνισμούς αρχίζουν την πρώτη εργάσιμη ημέρα μετά το τέλος της προηγούμενης περιόδου. Λήγουν στις 11.00 π.μ. (ώρα Βρυξελλών) την πρώτη και την τρίτη Τρίτη κάθε μήνα. Ωστόσο, για τον Αύγουστο η προθεσμία λήγει την τέταρτη Τρίτη στις 11.00 π.μ. (ώρα Βρυξελλών) και για τον Δεκέμβριο τη δεύτερη Τρίτη του μήνα στις 11.00 π.μ. (ώρα Βρυξελλών). Εάν η Τρίτη είναι αργία, η προθεσμία λήγει την προηγούμενη εργάσιμη ημέρα στις 11.00 π.μ. (ώρα Βρυξελλών).
   3.   Οι προσφορές υποβάλλονται στους εγκεκριμένους από τα κράτη μέλη οργανισμούς πληρωμών (4).
   Άρθρο 3
   Ποσότητα ανά προσφορά και μονάδα μέτρησης
   Η ελάχιστη ποσότητα αποκορυφωμένου γάλακτος σε σκόνη για την οποία μπορεί να υποβληθεί προσφορά μέσω διαγωνισμού ανέρχεται σε 20 τόνους.
   Η προτεινόμενη τιμή είναι η τιμή ανά 100 kg προϊόντος.
   Άρθρο 4
   Εγγύηση
   Κατά την υποβολή προσφοράς για την πώληση αποκορυφωμένου γάλακτος σε σκόνη συστήνεται εγγύηση ύψους 50 ευρώ/τόνο υπέρ του οργανισμού πληρωμών στον οποίο υποβάλλεται η προσφορά.
   Άρθρο 5
   Κοινοποίηση στην Επιτροπή
   Η κοινοποίηση που προβλέπεται στο άρθρο 31 παράγραφος 1 του εκτελεστικού κανονισμού (ΕΕ) 2016/1240 πραγματοποιείται σύμφωνα με τον κανονισμό (ΕΚ) αριθ. 792/2009 έως τις 16.00 (ώρα Βρυξελλών) κατά τις ημέρες που αναφέρονται στο άρθρο 2 του παρόντος κανονισμού.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Νοεμβρίου 2016.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 347 της 20.12.2013, σ. 671.

      (2)  ΕΕ L 206 της 30.7.2016, σ. 71.

      (3)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).

      (4)  Οι διευθύνσεις των οργανισμών πληρωμών διατίθενται στον δικτυακό τόπο της Ευρωπαϊκής Επιτροπής http://ec.europa.eu/agriculture/milk/policy-instruments/index_en.htm


title: Εκτελεστικός κανονισμός (ΕΕ) αριθ. 148/2014 της Επιτροπής, της 17ης Φεβρουαρίου 2014 , για την τροποποίηση του κανονισμού (ΕΚ) αριθ. 1249/2008, όσον αφορά τις κατηγορίες και κλάσεις για τη διαπίστωση των τιμών της αγοράς στον τομέα του βοείου κρέατος, καθώς και όσον αφορά την τιμή αγοράς των σφαγίων χοίρου

text:
               18.2.2014

               EL

               Επίσημη Εφημερίδα της Ευρωπαϊκής Ένωσης

               L 46/1

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 148/2014 ΤΗΣ ΕΠΙΤΡΟΠΉΣ

   της 17ης Φεβρουαρίου 2014
   για την τροποποίηση του κανονισμού (ΕΚ) αριθ. 1249/2008, όσον αφορά τις κατηγορίες και κλάσεις για τη διαπίστωση των τιμών της αγοράς στον τομέα του βοείου κρέατος, καθώς και όσον αφορά την τιμή αγοράς των σφαγίων χοίρου
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών του Συμβουλίου (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 (1), και ιδίως το άρθρο 20 πρώτο εδάφιο στοιχείο ιθ),
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1249/2008 της Επιτροπής (2) θεσπίζει λεπτομερείς κανόνες για την εφαρμογή των ενωσιακών κλιμάκων κατάταξης των σφαγίων βοοειδών, χοίρων και προβάτων και για την κοινοποίηση των σχετικών αγοραίων τιμών, όπως προβλέπει το άρθρο 43 στοιχείο ιγ) του κανονισμού (ΕΚ) αριθ. 1243/2007 του Συμβουλίου (3). Ο κανονισμός (ΕΚ) αριθ. 1234/2007 καταργήθηκε και αντικαταστάθηκε από τον κανονισμό (ΕΕ) αριθ. 1308/20013 με ισχύ από την 1η Ιανουαρίου 2014.

               (2)

               Σύμφωνα με το παράρτημα IV σημείο A (II) του κανονισμού (ΕΕ) αριθ. 1308/2013, οι κατηγορίες Α, Γ και Ε της ενωσιακής κλίμακας κατάταξης των σφαγίων βοοειδών αφορούν, αντίστοιχα, τα σφάγια μη ευνουχισμένων αρσενικών, ευνουχισμένων αρσενικών και θηλυκών ζώων ηλικίας 12 μηνών και άνω αλλά μικρότερης των 24 μηνών. Επιπλέον, με τον κανονισμό (ΕΕ) αριθ. 1308/2013 προστέθηκε μια νέα κατηγορία Z στην εν λόγω κατάταξη, η οποία αφορά τα σφάγια ζώων ηλικίας 8 μηνών και άνω αλλά μικρότερης των 12 μηνών. Λαμβανομένων υπόψη των ανωτέρω, κρίνεται αναγκαία η προσαρμογή των κατηγοριών και των κλάσεων για τις οποίες πρέπει να καταγράφονται οι τιμές στην εθνική αγορά και στην αγορά της Ένωσης στον τομέα του βοείου κρέατος, σύμφωνα με τον κανονισμό (ΕΚ) αριθ. 1249/2008.

               (3)

               Όσον αφορά την ενωσιακή κλίμακα κατάταξης των σφαγίων χοίρων, με τον κανονισμό (ΕΕ) αριθ. 1308/2013 προστέθηκε η κλάση S για την περιεκτικότητα σε άπαχο κρέας 60 % ή περισσότερο του βάρους του σφαγίου, ως υποχρεωτική κλάση, και η κλάση Ε περιορίζεται στην περιεκτικότητα σε άπαχο κρέας που υπερβαίνει το 55 % αλλά είναι μικρότερη του 60 % του βάρους του σφαγίου. Ως εκ τούτου, είναι αναγκαίο να τροποποιηθεί η διάταξη του κανονισμού (ΕΚ) αριθ. 1249/2008 βάσει της οποίας πρέπει να καθορίζονται οι τιμές αγοράς για τα σφάγια χοίρων στα κράτη μέλη.

               (4)

               Ο κανονισμός (ΕΚ) αριθ. 1249/2008 θα πρέπει συνεπώς να τροποποιηθεί αναλόγως.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1249/2008 τροποποιείται ως εξής:

               1)

               Στο άρθρο 14, η παράγραφος 1 αντικαθίσταται από το ακόλουθο κείμενο:
               «1.   Η εθνική και η ενωσιακή διαπίστωση των τιμών της αγοράς με βάση την ενωσιακή κλίμακα κατάταξης που προβλέπεται στο άρθρο 10 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (4) πραγματοποιείται κάθε εβδομάδα και αφορά τις ακόλουθες κλάσεις διάπλασης και κατάστασης πάχυνσης όσον αφορά τις κατηγορίες που προβλέπονται στο παράρτημα IV σημείο A (II) του εν λόγω κανονισμού:

                           α)

                           σφάγια ζώων ηλικίας 8 μηνών και άνω αλλά μικρότερης των 12 μηνών: U2, U3, R2, R3, O2, O3·

                           β)

                           σφάγια μη ευνουχισμένων αρσενικών ζώων ηλικίας 12 μηνών και άνω αλλά μικρότερης των 24 μηνών: U2, U3, R2, R3, O2, O3·

                           γ)

                           σφάγια μη ευνουχισμένων αρσενικών ζώων ηλικίας 24 μηνών και άνω: R3·

                           δ)

                           σφάγια ευνουχισμένων αρσενικών ζώων ηλικίας 12 μηνών και άνω: U2, U3, U4, R3, R4, O3, O4·

                           ε)

                           σφάγια θηλυκών ζώων που έχουν ήδη γεννήσει: R3, R4, O2, O3, O4, P2, P3·

                           στ)

                           σφάγια άλλων θηλυκών ζώων ηλικίας 12 μηνών και άνω: U2, U3, R2, R3, R4, O2, O3, O4.

               2)

               Στο άρθρο 25, η παράγραφος 2 αντικαθίσταται από το ακόλουθο κείμενο:
               «2.   Η τιμή που αναφέρεται στην παράγραφο 1 προσδιορίζεται βάσει των τιμών που διαπιστώνονται για τις ακόλουθες κατηγορίες:

                           α)

                           σφάγια βάρους 60 έως λιγότερο από 120 χιλιόγραμμα: E, S·

                           β)

                           σφάγια βάρους 120 έως λιγότερο από 180 χιλιόγραμμα: R.».

         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Φεβρουαρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 1249/2008 της Επιτροπής, της 10ης Δεκεμβρίου 2008, για τη θέσπιση λεπτομερών κανόνων για την εφαρμογή των κοινοτικών κλιμάκων κατάταξης των σφαγίων βοοειδών, χοίρων και προβάτων καθώς και για την κοινοποίηση των σχετικών τιμών (ΕΕ L 337 της 16.12.2008, σ. 3).

      (3)  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (Ενιαίος κανονισμός ΚΟΑ) (ΕΕ L 299 της 16.11.2007, σ. 1).

      (4)  ΕΕ L 347 της 20.12.2013, σ. 671.».


title: Εκτελεστικός κανονισμός (ΕΕ) 2015/2077 της Επιτροπής, της 18ης Νοεμβρίου 2015, σχετικά με το άνοιγμα και τον τρόπο διαχείρισης ενωσιακών δασμολογικών ποσοστώσεων εισαγωγής για αυγά, προϊόντα αυγών και αλβουμίνες καταγωγής Ουκρανίας

text:
               19.11.2015

               EL

               Επίσημη Εφημερίδα της Ευρωπαϊκής Ένωσης

               L 302/57

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/2077 ΤΗΣ ΕΠΙΤΡΟΠΉΣ
   της 18ης Νοεμβρίου 2015
   σχετικά με το άνοιγμα και τον τρόπο διαχείρισης ενωσιακών δασμολογικών ποσοστώσεων εισαγωγής για αυγά, προϊόντα αυγών και αλβουμίνες καταγωγής Ουκρανίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α), γ) και δ),
   Έχοντας υπόψη τον κανονισμό (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (2), και ιδίως το άρθρο 9 στοιχεία α), β), γ) και δ) και το άρθρο 16 παράγραφος 1 στοιχείο α),
   Εκτιμώντας τα ακόλουθα:

               (1)

               Με την απόφαση 2014/668/ΕΕ του Συμβουλίου (3), το Συμβούλιο ενέκρινε την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και των κρατών μελών της, αφενός, και της Ουκρανίας, αφετέρου («η συμφωνία»). Η συμφωνία προβλέπει την κατάργηση των δασμών στις εισαγωγές προϊόντων καταγωγής Ουκρανίας σύμφωνα με το παράρτημα I-Α του κεφαλαίου Ι της συμφωνίας. Το προσάρτημα του εν λόγω παραρτήματος I-A προβλέπει δασμολογικές ποσοστώσεις εισαγωγής για αυγά, προϊόντα αυγών και αλβουμίνες.

               (2)

               Εν αναμονή της έναρξης ισχύος της συμφωνίας, σύμφωνα με τον κανονισμό (ΕΕ) αριθ. 374/2014 του Ευρωπαϊκού Κοινοβουλίου και του Συμβουλίου (4), το άνοιγμα και η διαχείριση των δασμολογικών ποσοστώσεων εισαγωγής για αυγά, προϊόντα αυγών και αλβουμίνες για το 2014 και το 2015 πραγματοποιήθηκαν σύμφωνα με τον εκτελεστικό κανονισμό (ΕΕ) αριθ. 412/2014 της Επιτροπής (5).

               (3)

               Η συμφωνία εφαρμόζεται προσωρινά από την 1η Ιανουαρίου 2016. Ως εκ τούτου, είναι αναγκαίο να ανοιχθούν οι περίοδοι ετήσιων δασμολογικών ποσοστώσεων εισαγωγής από την 1η Ιανουαρίου 2016 και εξής. Προκειμένου να δοθεί η δέουσα βαρύτητα στις ανάγκες εφοδιασμού της υφιστάμενης και αναδυόμενης αγοράς παραγωγής, μεταποίησης και κατανάλωσης της Ένωσης ως προς την ανταγωνιστικότητα, την ασφάλεια και τη συνέχεια του εφοδιασμού, καθώς και στην ανάγκη διασφάλισης της ισορροπίας της αγοράς αυτής, είναι σκόπιμο η διαχείριση των εν λόγω ποσοστώσεων να πραγματοποιείται από την Επιτροπή σύμφωνα με το άρθρο 184 παράγραφος 2 στοιχείο β) του κανονισμού (ΕΕ) αριθ. 1308/2013 και το άρθρο 14 παράγραφος 3 στοιχείο β) του κανονισμού (ΕΕ) αριθ. 510/2014.

               (4)

               Η διαχείριση των εν λόγω δασμολογικών ποσοστώσεων εισαγωγής θα πρέπει να γίνεται με τη χρήση πιστοποιητικών εισαγωγής. Προς τούτο, θα πρέπει να εφαρμόζεται ο κανονισμός (ΕΚ) αριθ. 1301/2006 της Επιτροπής (6), με την επιφύλαξη επιπρόσθετων όρων που προβλέπονται στον παρόντα κανονισμό.

               (5)

               Ο κανονισμός (ΕΚ) αριθ. 376/2008 της Επιτροπής (7) καθορίζει τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα. Ο εν λόγω κανονισμός θα πρέπει να εφαρμόζεται στα πιστοποιητικά εισαγωγής που εκδίδονται σύμφωνα με τον παρόντα κανονισμό, πλην των περιπτώσεων που ενδείκνυται να προβλεφθούν παρεκκλίσεις.

               (6)

               Για την ορθή διαχείριση των δασμολογικών ποσοστώσεων, η εγγύηση για τα πιστοποιητικά εισαγωγής θα πρέπει να συστήνεται ταυτόχρονα με την υποβολή της αίτησης για έκδοση πιστοποιητικού.

               (7)

               Ο εκτελεστικός κανονισμός (ΕΕ) αριθ. 1001/2013 της Επιτροπής (8) αντικατέστησε ορισμένους κωδικούς ΣΟ στο παράρτημα I του κανονισμού (ΕΟΚ) αριθ. 2658/87 του Συμβουλίου (9) με νέους κωδικούς ΣΟ, οι οποίοι σήμερα διαφέρουν από αυτούς που αναφέρονται στο προσάρτημα του παραρτήματος I-A του κεφαλαίου Ι της συμφωνίας. Ως εκ τούτου, οι νέοι κωδικοί ΣΟ θα πρέπει να παρατίθενται στο παράρτημα I του παρόντος κανονισμού.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Άνοιγμα και διαχείριση δασμολογικών ποσοστώσεων
   1.   Ο παρών κανονισμός αφορά το άνοιγμα και τη διαχείριση, από το 2016, των ετήσιων δασμολογικών ποσοστώσεων εισαγωγής για τα προϊόντα του τομέα των αυγών και της αλβουμίνης που αναφέρονται στο παράρτημα I, για την περίοδο από την 1η Ιανουαρίου έως τις 31 Δεκεμβρίου.
   2.   Η ποσότητα των προϊόντων τα οποία υπάγονται στις ποσοστώσεις που αναφέρονται στην παράγραφο 1, ο εφαρμοστέος δασμός και οι αύξοντες αριθμοί καθορίζονται στο παράρτημα I.
   3.   Η διαχείριση των δασμολογικών ποσοστώσεων εισαγωγής που αναφέρονται στην παράγραφο 1 γίνεται μέσω πιστοποιητικών εισαγωγής.
   4.   Εφαρμόζονται οι κανονισμοί (ΕΚ) αριθ. 1301/2006 και (ΕΚ) αριθ. 376/2008, εκτός εάν προβλέπεται διαφορετικά στον παρόντα κανονισμό.
   5.   Για τους σκοπούς του παρόντος κανονισμού, το βάρος των προϊόντων αυγών μετατρέπεται στο ισοδύναμο αυγών με κέλυφος σύμφωνα με τους κατ' αποκοπή συντελεστές απόδοσης που καθορίζονται στο παράρτημα 69 του κανονισμού (ΕΟΚ) αριθ. 2454/93 της Επιτροπής (10).
   6.   Για τους σκοπούς του παρόντος κανονισμού, το βάρος των γαλακταλβουμινών μετατρέπεται στο ισοδύναμο αυγών με κέλυφος σύμφωνα με τους κατ' αποκοπή συντελεστές απόδοσης 7,00 για τις αποξηραμένες γαλακταλβουμίνες (κωδικός ΣΟ 3502 20 91) και 53,00 για τις λοιπές γαλακταλβουμίνες (κωδικός ΣΟ 3502 20 99) με χρήση των αρχών μετατροπής που προβλέπονται στο παράρτημα 69 του κανονισμού (ΕΟΚ) αριθ. 2454/93.
   Άρθρο 2
   Περίοδοι δασμολογικών ποσοστώσεων εισαγωγής
   Η ποσότητα των προϊόντων που καθορίζεται για την ετήσια δασμολογική ποσόστωση εισαγωγής για κάθε αύξοντα αριθμό που καθορίζεται στο παράρτημα I κατανέμεται σε τέσσερις υποπεριόδους, ως εξής:

               α)

               25 % από την 1η Ιανουαρίου έως τις 31 Μαρτίου·

               β)

               25 % από την 1η Απριλίου έως τις 30 Ιουνίου·

               γ)

               25 % από την 1η Ιουλίου έως τις 30 Σεπτεμβρίου·

               δ)

               25 % από την 1η Οκτωβρίου έως τις 31 Δεκεμβρίου.

         Άρθρο 3
   Αιτήσεις έκδοσης πιστοποιητικών εισαγωγής και πιστοποιητικά εισαγωγής
   1.   Η θέση σε ελεύθερη κυκλοφορία των ποσοτήτων που χορηγήθηκαν στο πλαίσιο των δασμολογικών ποσοστώσεων εισαγωγής οι οποίες αναφέρονται στο άρθρο 1 παράγραφος 1 εξαρτάται από την προσκόμιση πιστοποιητικού εισαγωγής.
   2.   Ταυτόχρονα με την υποβολή αίτησης για έκδοση πιστοποιητικού εισαγωγής συστήνεται από τον εμπορευόμενο εγγύηση ύψους 20 ευρώ ανά 100 χιλιόγραμμα.
   3.   Σε κάθε αίτηση έκδοσης πιστοποιητικού εισαγωγής αναφέρεται μόνον ένας αύξων αριθμός. Κάθε αίτηση μπορεί να αφορά περισσότερα του ενός προϊόντα υπαγόμενα σε διαφορετικούς κωδικούς ΣΟ. Στην περίπτωση αυτή, στις θέσεις 15 και 16 των αιτήσεων για πιστοποιητικά εισαγωγής και των πιστοποιητικών αντιστοίχως αναγράφονται όλοι οι κωδικοί ΣΟ και η οικεία περιγραφή. Στην περίπτωση της δασμολογικής ποσόστωσης 09.4275 που καθορίζεται στο παράρτημα I, η συνολική ποσότητα μετατρέπεται στο ισοδύναμο αυγών με κέλυφος.
   4.   Στις αιτήσεις έκδοσης πιστοποιητικών εισαγωγής και στα πιστοποιητικά αναφέρονται:

               α)

               στη θέση 8, το όνομα «Ουκρανία» ως χώρα καταγωγής και σημειώνεται με σταυρό η ένδειξη «ναι»·

               β)

               στη θέση 20, μία από τις ενδείξεις που παρατίθενται στο παράρτημα II.

         5.   Σε κάθε πιστοποιητικό αναφέρεται η ποσότητα ανά κωδικό ΣΟ.
   6.   Οι αιτήσεις έκδοσης πιστοποιητικών εισαγωγής υποβάλλονται κατά το πρώτο επταήμερο του μήνα που προηγείται κάθε υποπεριόδου η οποία αναφέρεται στο άρθρο 2.
   7.   Οι αιτήσεις έκδοσης πιστοποιητικών εισαγωγής αφορούν ελάχιστη ποσότητα 1 τόνου και κατ' ανώτατο όριο το 10 % της διαθέσιμης ποσότητας για τη συγκεκριμένη ποσόστωση κατά τη συγκεκριμένη υποπερίοδο ποσόστωσης.
   8.   Τα κράτη μέλη κοινοποιούν στην Επιτροπή, έως τη 14η ημέρα του μήνα υποβολής των αιτήσεων, τις συνολικές ποσότητες, συμπεριλαμβανομένων των μηδενικών, για όλες τις αιτήσεις, σε χιλιόγραμμα βάρους ισοδυνάμου αυγών με κέλυφος στην περίπτωση της δασμολογικής ποσόστωσης 09.4275 που καθορίζεται στο παράρτημα I και σε χιλιόγραμμα βάρους προϊόντος στην περίπτωση της δασμολογικής ποσόστωσης 09.4276, και κατανεμημένες ανά αύξοντα αριθμό.
   9.   Τα πιστοποιητικά εισαγωγής εκδίδονται από την 23η ημέρα του μήνα υποβολής των αιτήσεων και το αργότερο έως και την τελευταία ημέρα του εν λόγω μήνα.
   10.   Η Επιτροπή καθορίζει, κατά περίπτωση, την ποσότητα για την οποία δεν υποβλήθηκαν αιτήσεις και η οποία προστίθεται αυτόματα στην ποσότητα που καθορίζεται για την επόμενη υποπερίοδο ποσόστωσης.
   Άρθρο 4
   Διάρκεια ισχύος των πιστοποιητικών εισαγωγής
   Κατά παρέκκλιση από το άρθρο 22 του κανονισμού (ΕΚ) αριθ. 376/2008, τα πιστοποιητικά εισαγωγής ισχύουν για 150 ημέρες από την πρώτη ημέρα της υποπεριόδου για την οποία εκδόθηκαν. Ωστόσο, η διάρκεια ισχύος των πιστοποιητικών εισαγωγής λήγει το αργότερο στις 31 Δεκεμβρίου κάθε περιόδου δασμολογικής ποσόστωσης εισαγωγής.
   Άρθρο 5
   Κοινοποιήσεις προς την Επιτροπή
   1.   Κατά παρέκκλιση από το άρθρο 11 παράγραφος 1 δεύτερο εδάφιο του κανονισμού (ΕΚ) αριθ. 1301/2006, τα κράτη μέλη κοινοποιούν στην Επιτροπή, το αργότερο τη 10η ημέρα από τη λήξη του μήνα υποβολής της αίτησης, τις ποσότητες, συμπεριλαμβανομένων των μηδενικών, που καλύπτονται από τα ήδη εκδοθέντα πιστοποιητικά.
   2.   Κατά παρέκκλιση από το άρθρο 11 παράγραφος 1 δεύτερο εδάφιο του κανονισμού (ΕΚ) αριθ. 1301/2006, τα κράτη μέλη κοινοποιούν στην Επιτροπή τις ποσότητες, συμπεριλαμβανομένων των μηδενικών, που καλύπτονται από πιστοποιητικά εισαγωγής που δεν χρησιμοποιήθηκαν ή χρησιμοποιήθηκαν εν μέρει και οι οποίες αντιστοιχούν στη διαφορά μεταξύ των ποσοτήτων που καταγράφηκαν στην πίσω σελίδα των πιστοποιητικών εισαγωγής και των ποσοτήτων για τις οποίες αυτά εκδόθηκαν:

               α)

               μαζί με τις κοινοποιήσεις που αναφέρονται στο άρθρο 3 παράγραφος 8 του παρόντος κανονισμού σχετικά με τις αιτήσεις που υποβλήθηκαν για την τελευταία υποπερίοδο της περιόδου ποσόστωσης·

               β)

               για τις ποσότητες που δεν έχουν ακόμη κοινοποιηθεί τη στιγμή της πρώτης κοινοποίησης που προβλέπεται στο στοιχείο α), το αργότερο έως τις 30 Απριλίου μετά το τέλος κάθε περιόδου δασμολογικής ποσόστωσης εισαγωγής.

         3.   Το αργότερο έως τις 30 Απριλίου μετά το τέλος κάθε περιόδου δασμολογικής ποσόστωσης εισαγωγής, τα κράτη μέλη κοινοποιούν στην Επιτροπή τις ποσότητες προϊόντων οι οποίες πράγματι τέθηκαν σε ελεύθερη κυκλοφορία κατά τη διάρκεια της εν λόγω περιόδου δασμολογικής ποσόστωσης εισαγωγής.
   4.   Στην περίπτωση των κοινοποιήσεων που αναφέρονται στις παραγράφους 1, 2 και 3, η ποσότητα διατυπώνεται σε χιλιόγραμμα βάρους ισοδυνάμου αυγών με κέλυφος προκειμένου για τη δασμολογική ποσόστωση 09.4275 που καθορίζεται στο παράρτημα I και σε χιλιόγραμμα βάρους προϊόντος προκειμένου για τη δασμολογική ποσόστωση 09.4276, και κατανέμεται ανά αύξοντα αριθμό.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Νοεμβρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  ΕΕ L 150 της 20.5.2014, σ. 1.

      (3)  Απόφαση 2014/668/ΕΕ του Συμβουλίου, της 23ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Ουκρανίας, αφετέρου, όσον αφορά τον τίτλο III (με εξαίρεση τις διατάξεις σχετικά με την αντιμετώπιση των υπηκόων τρίτων χωρών που απασχολούνται νομίμως ως εργαζόμενοι στο έδαφος του άλλου μέρους) και τους τίτλους IV, V, VI και VII αυτής, καθώς και τα σχετικά παραρτήματα και πρωτόκολλα (ΕΕ L 278 της 20.9.2014, σ. 1).

      (4)  Κανονισμός (ΕΕ) αριθ. 374/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη μείωση ή την κατάργηση των τελωνειακών δασμών που επιβάλλονται στα εμπορεύματα καταγωγής Ουκρανίας (ΕΕ L 118 της 22.4.2014, σ. 1).

      (5)  Εκτελεστικός κανονισμός (ΕΕ) αριθ. 412/2014 της Επιτροπής, της 23ης Απριλίου 2014, σχετικά με το άνοιγμα και τον τρόπο διαχείρισης ενωσιακών δασμολογικών ποσοστώσεων εισαγωγής για αυγά, προϊόντα αυγών και αλβουμίνες καταγωγής Ουκρανίας (ΕΕ L 121 της 24.4.2014, σ. 32).

      (6)  Κανονισμός (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (ΕΕ L 238 της 1.9.2006, σ. 13).

      (7)  Κανονισμός (ΕΚ) αριθ. 376/2008 της Επιτροπής, της 23ης Απριλίου 2008, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (ΕΕ L 114 της 26.4.2008, σ. 3).

      (8)  Εκτελεστικός κανονισμός (ΕΕ) αριθ. 1001/2013 της Επιτροπής, της 4ης Οκτωβρίου 2013, περί τροποποιήσεως του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 290 της 31.10.2013, σ. 1).

      (9)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).

      (10)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).

      ΠΑΡΑΡΤΗΜΑ I
      Κατά παρέκκλιση των κανόνων ερμηνείας της συνδυασμένης ονοματολογίας, το κείμενο της περιγραφής των προϊόντων θεωρείται ότι έχει μόνο ενδεικτική αξία, δεδομένου ότι, στο πλαίσιο του παρόντος παραρτήματος, η εφαρμογή του προτιμησιακού καθεστώτος καθορίζεται από το πεδίο εφαρμογής των κωδικών ΣΟ.

                  Αύξων αριθμός

                  Κωδικοί ΣΟ

                  Περιγραφή

                  Περίοδος εισαγωγής

                  Ποσότητα σε τόνους

                  Εφαρμοστέος δασμός
                  (ευρώ/τόνο)

                  09.4275

                  0407 21 00
                  0407 29 10
                  0407 90 10
                  0408 11 80
                  0408 19 81
                  0408 19 89
                  0408 91 80
                  0408 99 80
                  3502 11 90
                  3502 19 90
                  3502 20 91
                  3502 20 99

                  Αυγά πουλερικών ορνιθώνα με το τσόφλι τους, νωπά, διατηρημένα ή βρασμένα· αυγά πτηνών χωρίς το τσόφλι τους και κρόκοι αυγών, νωπά, αποξεραμένα, βρασμένα στο νερό ή στον ατμό, μορφοποιημένα, κατεψυγμένα ή αλλιώς διατηρημένα, έστω και με προσθήκη ζάχαρης ή άλλων γλυκαντικών, κατάλληλα για τη διατροφή των ανθρώπων· αυγοαλβουμίνες και γαλακταλβουμίνες, κατάλληλες για τη διατροφή των ανθρώπων

                  Έτος 2016

                  1 500
                  (εκφρασμένοι σε ισοδύναμο αυγών με κέλυφος)

                  0

                  Έτος 2017

                  1 800
                  (εκφρασμένοι σε ισοδύναμο αυγών με κέλυφος)

                  Έτος 2018

                  2 100
                  (εκφρασμένοι σε ισοδύναμο αυγών με κέλυφος)

                  Έτος 2019

                  2 400
                  (εκφρασμένοι σε ισοδύναμο αυγών με κέλυφος)

                  Έτος 2020

                  2 700
                  (εκφρασμένοι σε ισοδύναμο αυγών με κέλυφος)

                  Από το έτος 2021

                  3 000
                  (εκφρασμένοι σε ισοδύναμο αυγών με κέλυφος)

                  09.4276

                  0407 21 00
                  0407 29 10
                  0407 90 10

                  Αυγά πουλερικών ορνιθώνα με το τσόφλι τους, νωπά, διατηρημένα ή βρασμένα

                  3 000 (εκφρασμένο σε καθαρό βάρος)

                  0

      ΠΑΡΑΡΤΗΜΑ II

         Ενδείξεις στις οποίες αναφέρεται το άρθρο 3 παράγραφος 4 στοιχείο β)

                  —

                     Στη βουλγαρική γλώσσα: Регламент за изпълнение (ЕC) 2015/2077

                  —

                     Στην ισπανική γλώσσα: Reglamento de Ejecución (UE) 2015/2077

                  —

                     Στην τσεχική γλώσσα: Prováděcí nařízení (EU) 2015/2077

                  —

                     Στη δανική γλώσσα: Gennemførelsesforordning (EU) 2015/2077

                  —

                     Στη γερμανική γλώσσα: Durchführungsverordnung (EU) 2015/2077

                  —

                     Στην εσθονική γλώσσα: Rakendusmäärus (EL) 2015/2077

                  —

                     Στην ελληνική γλώσσα: Εκτελεστικός κανονισμός (ΕΕ) 2015/2077

                  —

                     Στην αγγλική γλώσσα: Implementing Regulation (EU) 2015/2077

                  —

                     Στη γαλλική γλώσσα: Règlement d'exécution (UE) 2015/2077

                  —

                     Στην κροατική γλώσσα: Provedbena uredba (EU) 2015/2077

                  —

                     Στην ιταλική γλώσσα: Regolamento di esecuzione (UE) 2015/2077

                  —

                     Στη λετονική γλώσσα: Īstenošanas regula (ES) 2015/2077

                  —

                     Στη λιθουανική γλώσσα: Įgyvendinimo reglamentas (ES) 2015/2077

                  —

                     Στην ουγγρική γλώσσα: (EU) 2015/2077 végrehajtási rendelet

                  —

                     Στη μαλτέζικη γλώσσα: Regolament ta' Implimentazzjoni (UE) 2015/2077

                  —

                     Στην ολλανδική γλώσσα: Uitvoeringsverordening (EU) 2015/2077

                  —

                     Στην πολωνική γλώσσα: Rozporządzenie wykonawcze (UE) 2015/2077

                  —

                     Στην πορτογαλική γλώσσα: Regulamento de Execução (UE) 2015/2077

                  —

                     Στη ρουμανική γλώσσα: Regulamentul de punere în aplicare (UE) 2015/2077

                  —

                     Στη σλοβακική γλώσσα: Vykonávacie nariadenie (EÚ) 2015/2077

                  —

                     Στη σλοβενική γλώσσα: Izvedbena uredba (EU) 2015/2077

                  —

                     Στη φινλανδική γλώσσα: Täytäntöönpanoasetus (EU) 2015/2077

                  —

                     Στη σουηδική γλώσσα: Genomförandeförordning (EU) 2015/2077


title: Εκτελεστικός κανονισμός (ΕΕ) 2016/559 της Επιτροπής, της 11ης Απριλίου 2016, για την έγκριση των συμφωνιών και αποφάσεων σχετικά με τον προγραμματισμό της παραγωγής στον τομέα του γάλακτος και των γαλακτοκομικών προϊόντων

text:
               12.4.2016

               EL

               Επίσημη Εφημερίδα της Ευρωπαϊκής Ένωσης

               L 96/20

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/559 ΤΗΣ ΕΠΙΤΡΟΠΉΣ
   της 11ης Απριλίου 2016
   για την έγκριση των συμφωνιών και αποφάσεων σχετικά με τον προγραμματισμό της παραγωγής στον τομέα του γάλακτος και των γαλακτοκομικών προϊόντων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 222,
   Εκτιμώντας τα ακόλουθα:

               (1)

               Ο τομέας του γάλακτος και των γαλακτοκομικών προϊόντων διανύει μακρά περίοδο σοβαρών ανισορροπιών της αγοράς. Οι τιμές του γάλακτος στη θύρα της εκμετάλλευσης δέχονται πιέσεις κατά τους τελευταίους 18 μήνες, λόγω διατάραξης της ισορροπίας στην παγκόσμια αγορά, η οποία οφείλεται στην αύξηση της παραγωγής και στην επιβράδυνση της ζήτησης. Οι παραδόσεις γάλακτος στην Ένωση αυξήθηκαν κατά περισσότερο από τριάμισι εκατ. τόνους το 2015, ενώ η ζήτηση εισαγωγών στην παγκόσμια αγορά δεν αυξήθηκε. Το 2014 είχε προηγηθεί μια ακόμη μεγαλύτερη αύξηση των παραδόσεων γάλακτος ενώ, σύμφωνα με εκτιμήσεις, η μακροπρόθεσμη τάση της ζήτησης εισαγωγών είναι ανοδική και ισοδυναμεί με ενάμισι εκατ. τόνους γάλακτος επιπλέον, κατά μέσο όρο, ετησίως. Σε επίπεδο γεωργικής εκμετάλλευσης, τα περιθώρια συμπιέζονται λόγω μείωσης των εσόδων από το γάλα και αύξησης του κόστους, ιδίως όσον αφορά την εξυπηρέτηση χρεών. Ο μακροπρόθεσμος χαρακτήρας των επενδύσεων σε αγέλες γαλακτοπαραγωγής δυσχεραίνει ιδιαίτερα τη γρήγορη στροφή των παραγωγών σε άλλου τύπου επιχειρηματικές δραστηριότητες υπό αντίξοες συνθήκες.

               (2)

               Η Επιτροπή έχει ήδη λάβει μια σειρά έκτακτων μέτρων για την αντιμετώπιση της κατάστασης, βάσει του άρθρου 219 του κανονισμού (ΕΕ) αριθ. 1308/2013, με τους κατ' εξουσιοδότηση κανονισμούς της Επιτροπής (ΕΕ) αριθ. 949/2014 (2), (ΕΕ) αριθ. 950/2014 (3), (ΕΕ) αριθ. 1263/2014 (4), (ΕΕ) αριθ. 1336/2014 (5), (ΕΕ) αριθ. 1370/2014 (6), (ΕΕ) 2015/1549 (7), (ΕΕ) 2015/1852 (8) και (ΕΕ) 2015/1853 (9).

               (3)

               Από τον Ιούλιο του 2015 έχει αγοραστεί στο πλαίσιο της δημόσιας παρέμβασης αποκορυφωμένο γάλα σε σκόνη.

               (4)

               Μετά τη ρωσική απαγόρευση των εισαγωγών τον Αύγουστο του 2014 χορηγήθηκε ενίσχυση για την ιδιωτική αποθεματοποίηση βουτύρου, αποκορυφωμένου γάλακτος σε σκόνη και τυριού.

               (5)

               Παρά την αποτελεσματικότητα αυτών των μέτρων, η κατάσταση εξακολουθεί να επιδεινώνεται λόγω του ότι η ρωσική απαγόρευση των εισαγωγών και η μείωση της ζήτησης από την Κίνα έπληξε τον τομέα του γάλακτος και των γαλακτοκομικών προϊόντων σε μια περίοδο κατά την οποία είχαν υλοποιηθεί επενδύσεις στην παραγωγή λόγω της λήξης των ποσοστώσεων γάλακτος στις 31 Μαρτίου 2015 και των ευνοϊκών προοπτικών στην παγκόσμια αγορά. Με βάση τη διαθέσιμη ανάλυση της αγοράς, δεν αναμένεται σημαντική μείωση του όγκου παραγωγής για τα επόμενα δύο έτη.

               (6)

               Για να διευκολυνθεί η αποκατάσταση της ισορροπίας στον τομέα του γάλακτος και των γαλακτοκομικών προϊόντων υπό τις επικρατούσες δυσμενείς συνθήκες στην αγορά και να πλαισιωθούν οι απαραίτητες προσαρμογές μετά τη λήξη των ποσοστώσεων γάλακτος, είναι σκόπιμο να επιτραπούν οι εθελοντικές συμφωνίες και αποφάσεις των αναγνωρισμένων οργανώσεων παραγωγών, των ενώσεών τους και των αναγνωρισμένων διεπαγγελματικών οργανώσεων σχετικά με τον προγραμματισμό της παραγωγής σε προσωρινή βάση για περίοδο έξι μηνών.

               (7)

               Οι εν λόγω συμφωνίες και αποφάσεις σχετικά με τον προγραμματισμό της παραγωγής θα πρέπει να επιτραπούν προσωρινά για περίοδο έξι μηνών, η οποία συμπίπτει με την άνοιξη και το καλοκαίρι, εποχές με την υψηλότερη παραγωγή στον τομέα του γάλακτος και των γαλακτοκομικών προϊόντων και, ως εκ τούτου, αναμένεται ότι θα έχουν τον σημαντικότερο αντίκτυπο.

               (8)

               Σύμφωνα με το άρθρο 222 παράγραφος 1 πρώτο εδάφιο του κανονισμού (ΕΕ) αριθ. 1308/2013, η έγκριση χορηγείται υπό την προϋπόθεση ότι οι εν λόγω συμφωνίες και αποφάσεις δεν παρεμποδίζουν τη λειτουργία της εσωτερικής αγοράς και ότι αποσκοπούν αποκλειστικά στη σταθεροποίηση του τομέα του γάλακτος και των γαλακτοκομικών προϊόντων. Με την εν λόγω προϋπόθεση εξαιρούνται οι συμφωνίες και αποφάσεις που άμεσα ή έμμεσα οδηγούν σε κατακερματισμό των αγορών, σε διακρίσεις λόγω ιθαγένειας ή σε καθορισμό τιμών.

               (9)

               Η έγκριση που προβλέπεται στον παρόντα κανονισμό θα πρέπει να καλύπτει το έδαφος της Ένωσης, δεδομένου ότι οι σοβαρές ανισορροπίες της αγοράς αφορούν το σύνολο της Ένωσης.

               (10)

               Για να είναι τα κράτη μέλη σε θέση να αξιολογήσουν κατά πόσο οι εν λόγω συμφωνίες και αποφάσεις δεν υπονομεύουν τη λειτουργία της εσωτερικής αγοράς και αποσκοπούν αποκλειστικά στη σταθεροποίηση του τομέα του γάλακτος και των γαλακτοκομικών προϊόντων, θα πρέπει να παρέχονται στις αρμόδιες αρχές πληροφορίες σχετικά με τις συμφωνίες που συνάπτονται και τις αποφάσεις που λαμβάνονται, καθώς και σχετικά με τον όγκο της παραγωγής που καλύπτεται από αυτές.

               (11)

               Δεδομένων των σοβαρών ανισορροπιών της αγοράς και της χρονικής εγγύτητας της εποχικής περιόδου αιχμής, ο παρών κανονισμός θα πρέπει να αρχίσει να ισχύει την επομένη της δημοσίευσής του.

               (12)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Με την επιφύλαξη των διατάξεων του άρθρου 152 παράγραφος 3 στοιχείο β) σημείο i) και του άρθρου 209 παράγραφος 1 του κανονισμού (ΕΕ) αριθ. 1308/2013, επιτρέπεται στις αναγνωρισμένες οργανώσεις παραγωγών, τις ενώσεις τους και τις αναγνωρισμένες διεπαγγελματικές οργανώσεις στον τομέα του γάλακτος και των γαλακτοκομικών προϊόντων να συνάπτουν εθελοντικές κοινές συμφωνίες και να λαμβάνουν κοινές αποφάσεις όσον αφορά τον προγραμματισμό της ποσότητας του γάλακτος που πρόκειται να παραχθεί κατά τη διάρκεια εξάμηνης περιόδου η οποία αρχίζει από την ημερομηνία έναρξης ισχύος του παρόντος κανονισμού.
   Άρθρο 2
   Τα κράτη μέλη λαμβάνουν τα αναγκαία μέτρα για να εξασφαλίσουν ότι οι συμφωνίες και αποφάσεις που αναφέρονται στο άρθρο 1 δεν υπονομεύουν την ομαλή λειτουργία της εσωτερικής αγοράς και αποσκοπούν αποκλειστικά στη σταθεροποίηση του τομέα του γάλακτος και των γαλακτοκομικών προϊόντων.
   Άρθρο 3
   Γεωγραφικό πεδίο της παρούσας έγκρισης είναι το έδαφος της Ένωσης.
   Άρθρο 4
   1.   Αμέσως μετά τη σύναψη των συμφωνιών ή τη λήψη των αποφάσεων που αναφέρονται στο άρθρο 1, οι σχετικές οργανώσεις παραγωγών, οι ενώσεις τους και οι διεπαγγελματικές οργανώσεις κοινοποιούν τις εν λόγω συμφωνίες ή αποφάσεις στην αρμόδια αρχή του κράτους μέλους με το μεγαλύτερο μερίδιο της κατ' εκτίμηση παραγωγής γάλακτος την οποία αφορούν οι εν λόγω συμφωνίες ή αποφάσεις, αναφέροντας τα ακόλουθα:

               α)

               τον κατ' εκτίμηση όγκο παραγωγής τον οποίο αφορά η συμφωνία ή απόφαση·

               β)

               την αναμενόμενη χρονική περίοδο υλοποίησης.

         2.   Το αργότερο 25 ημέρες από τη λήξη της εξάμηνης περιόδου που αναφέρεται στο άρθρο 1, οι οργανώσεις παραγωγών, οι ενώσεις τους και οι διεπαγγελματικές οργανώσεις κοινοποιούν τον όγκο παραγωγής που πράγματι κάλυψαν οι συμφωνίες ή αποφάσεις στην αρμόδια αρχή που αναφέρεται στην παράγραφο 1 του παρόντος άρθρου.
   3.   Σύμφωνα με τον κανονισμό (ΕΚ) αριθ. 792/2009 της Επιτροπής (10), τα κράτη μέλη κοινοποιούν στην Επιτροπή τα ακόλουθα:

               α)

               το αργότερο εντός πέντε ημερών από τη λήξη κάθε περιόδου ενός μηνός, τις συμφωνίες και αποφάσεις που κοινοποιήθηκαν σε αυτά σύμφωνα με την παράγραφο 1 κατά τη διάρκεια της εν λόγω περιόδου·

               β)

               το αργότερο εντός 30 ημερών από τη λήξη της εξάμηνης περιόδου που αναφέρεται στο άρθρο 1, συνοπτική παρουσίαση των συμφωνιών και αποφάσεων που υλοποιήθηκαν κατά τη διάρκεια της εν λόγω περιόδου.

         Άρθρο 5
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Απριλίου 2016.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 347 της 20.12.2013, σ. 671.

      (2)  Κατ' εξουσιοδότηση κανονισμός (ΕΕ) αριθ. 949/2014 της Επιτροπής, της 4ης Σεπτεμβρίου 2014, σχετικά με τη θέσπιση προσωρινών έκτακτων μέτρων για τον τομέα του γάλακτος και των γαλακτοκομικών προϊόντων υπό μορφή παράτασης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2014 (ΕΕ L 265 της 5.9.2014, σ. 21).

      (3)  Κατ' εξουσιοδότηση κανονισμός (ΕΕ) αριθ. 950/2014 της Επιτροπής, της 4ης Σεπτεμβρίου 2014, σχετικά με την έναρξη εφαρμογής προσωρινού έκτακτου καθεστώτος ενίσχυσης για ιδιωτική αποθεματοποίηση ορισμένων τυριών και τον εκ των προτέρων καθορισμό του ποσού της ενίσχυσης (ΕΕ L 265 της 5.9.2014, σ. 22).

      (4)  Κατ' εξουσιοδότηση κανονισμός (ΕΕ) αριθ. 1263/2014 της Επιτροπής, της 26ης Νοεμβρίου 2014, για τη χορήγηση προσωρινής έκτακτης ενίσχυσης στους παραγωγούς γάλακτος της Εσθονίας, της Λετονίας και της Λιθουανίας (ΕΕ L 341 της 27.11.2014, σ. 3).

      (5)  Κατ' εξουσιοδότηση κανονισμός (ΕΕ) αριθ. 1336/2014 της Επιτροπής, της 16ης Δεκεμβρίου 2014, σχετικά με τη θέσπιση προσωρινών έκτακτων μέτρων για τον τομέα του γάλακτος και των γαλακτοκομικών προϊόντων υπό μορφή πρώιμης έναρξης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2015 (ΕΕ L 360 της 17.12.2014, σ. 13).

      (6)  Κατ' εξουσιοδότηση κανονισμός (ΕΕ) αριθ. 1370/2014 της Επιτροπής, της 19ης Δεκεμβρίου 2014, για τη χορήγηση προσωρινής έκτακτης ενίσχυσης στους παραγωγούς γάλακτος της Φινλανδίας (ΕΕ L 366 της 20.12.2014, σ. 18).

      (7)  Κατ' εξουσιοδότηση κανονισμός (ΕΕ) 2015/1549 της Επιτροπής, της 17ης Σεπτεμβρίου 2015, σχετικά με τη θέσπιση προσωρινών έκτακτων μέτρων για τον τομέα του γάλακτος και των γαλακτοκομικών προϊόντων υπό μορφή παράτασης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2015 και πρώιμης έναρξης της περιόδου δημόσιας παρέμβασης για το βούτυρο και το αποκορυφωμένο γάλα σε σκόνη το 2016 (ΕΕ L 242 της 18.9.2015, σ. 28).

      (8)  Κατ' εξουσιοδότηση κανονισμός (ΕΕ) 2015/1852 της Επιτροπής, της 15ης Οκτωβρίου 2015, σχετικά με την έναρξη εφαρμογής προσωρινού έκτακτου καθεστώτος ενίσχυσης για ιδιωτική αποθεματοποίηση ορισμένων τυριών και τον εκ των προτέρων καθορισμό του ποσού της ενίσχυσης (ΕΕ L 271 της 16.10.2015, σ. 15).

      (9)  Κατ' εξουσιοδότηση κανονισμός (ΕΕ) 2015/1853 της Επιτροπής, της 15ης Οκτωβρίου 2015, για τη χορήγηση προσωρινής έκτακτης ενίσχυσης στους παραγωγούς στους τομείς της κτηνοτροφίας (ΕΕ L 271 της 16.10.2015, σ. 25).

      (10)  Κανονισμός (ΕΚ) αριθ. 792/2009 της Επιτροπής, της 31ης Αυγούστου 2009, για τον καθορισμό των λεπτομερειών εφαρμογής όσον αφορά την κοινοποίηση από τα κράτη μέλη στην Επιτροπή των πληροφοριών και των εγγράφων σε εφαρμογή της κοινής οργάνωσης των αγορών, του καθεστώτος των άμεσων ενισχύσεων, της προώθησης των γεωργικών προϊόντων και των καθεστώτων που εφαρμόζονται στις εξόχως απόκεντρες περιοχές και στα μικρά νησιά του Αιγαίου (ΕΕ L 228 της 1.9.2009, σ. 3).


title: Εκτελεστικός κανονισμός (ΕΕ) 2015/449 της Επιτροπής, της 17ης Μαρτίου 2015 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               18.3.2015

               EL

               Επίσημη Εφημερίδα της Ευρωπαϊκής Ένωσης

               L 74/29

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/449 ΤΗΣ ΕΠΙΤΡΟΠΉΣ
   της 17ης Μαρτίου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Μαρτίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  EG

                  65,8

                  IL

                  94,1

                  MA

                  88,9

                  TR

                  87,7

                  ZZ

                  84,1

                  0707 00 05

                  JO

                  229,9

                  MA

                  179,7

                  TR

                  183,2

                  ZZ

                  197,6

                  0709 93 10

                  MA

                  106,7

                  TR

                  184,0

                  ZZ

                  145,4

                  0805 10 20

                  EG

                  46,7

                  IL

                  71,3

                  MA

                  54,4

                  TN

                  57,0

                  TR

                  68,2

                  ZZ

                  59,5

                  0805 50 10

                  TR

                  48,1

                  ZZ

                  48,1

                  0808 10 80

                  AR

                  94,0

                  BR

                  70,9

                  CA

                  81,0

                  CL

                  107,2

                  CN

                  97,0

                  MK

                  27,7

                  US

                  176,0

                  ZZ

                  93,4

                  0808 30 90

                  AR

                  108,2

                  CL

                  146,7

                  US

                  124,8

                  ZA

                  99,5

                  ZZ

                  119,8

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2016/1729 της Επιτροπής, της 22ας Σεπτεμβρίου 2016, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Culurgionis d'Ogliastra (ΠΓΕ)]

text:
               29.9.2016

               EL

               Επίσημη Εφημερίδα της Ευρωπαϊκής Ένωσης

               L 262/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1729 ΤΗΣ ΕΠΙΤΡΟΠΉΣ
   της 22ας Σεπτεμβρίου 2016
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Culurgionis d'Ogliastra (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ιταλία για την καταχώριση της ονομασίας «Culurgionis d'Ogliastra» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή βάσει του άρθρου 51 του κανονισμού (ΕΕ) αριθ. 1151/2012, η ονομασία «Culurgionis d'Ogliastra» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Η ονομασία «Culurgionis d'Ogliastra» (ΠΓΕ) καταχωρίζεται.
   Η ονομασία που αναφέρεται στο πρώτο εδάφιο αφορά προϊόν της κλάσης 2.5. Ζυμαρικά του παραρτήματος XI του κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Σεπτεμβρίου 2016.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 185 της 24.5.2016, σ. 3.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).